
मां बैश्नो 
(पोराणक नाटक/डोगरी ) 
लेखक 
टी. आर. मगोत्रा 'सागर' 


MAA VAISHNO 
(Pouranak play in Dogri) 
By 
T.R. Magotra ‘Saagar’ 


७ अनुवाद, परतिऐ प्रकाशन ते चित्रपट निर्माण 
बगैरा दे सारे अधिकार लेखक कोल सुरक्खत न. 
(बाहरला चित्तर : श्वेतपद्मा मिश्र/Image of Vaishno Devi Goddess/ 


cover design by—Swetapadama Mishra, Orissa, India ) 


-कताब मां बैशनो (पौराणक नाटक/डोगरी) 
लेखक : टी. आर. मगोत्रा 'सागर' 
पैहला संस्करण : 2021 ई. 


'कताबां 500 पैहूले बारी 

मुल्ल 500 रपे$ 

प्रकाशक टी. आर. मगोत्रा प्रकाशन, कर्ण विहार, अप्पर ठटुर, जम्मू- 
181123 (जे. एंड के.) 

मोबाइल 


: +919419105561 

जिसदी भक्ति करदे होई 
आपूं ब्रह्मा जी इस जगत दे सिरजनकर्ता होए, 
भगवान विश्णु पालनकर्ता होए, 
ते भगवान शिव संहार करने आहले होए ; 
जोगी-लोक जिसदा ध्यान करदे न, 

ते तत्तवार्थ जानने आहले मूल प्रकृति आखदे न, 

सुर्ग ते मोवश (मोक्ष) प्रदान करने आहली 
उस जग-जननी गी मेरा कोटि-कोटि प्रणाम ऐ। 


स 


देवी भक्‍त 
*सागर' 


र ० मां बैश्नो/3 

. हिरख पटारू 

. गैं-गैं जिंदगी 

. पुंछ-इतेहास दी नजरी च 
. जम्मू पादशाही 

इस लेखक दे होर प्रकाशन 


: (कवता संग्रैह्‌/डोगरी-1981) 
: (कवता संग्रैह/डोगरी-1985) 


(गजल संग्रैह/डोगरी-1996) 
(गजल संग्रैह्‌/-डोगरी-2006) 


: (गजल संग्रैह्‌/डोगरी-2011) 
: (इतिहास/डोगरी-2018) 

: (इतिहास/डोगरी-2020) 

: (नाटक/हिंदी-2020) 

: (कवता संग्रैह/डोगरी-2020) 
: (पौराणक नाटक/डोगरी-2021) 


मान-सम्मान/आकाशवाणी पुरस्कार 


बहुत बह गया रक्‍त अब 
जीवन यात्रा का चौथा धाम 
चश्मे-बुलबुल 


: (हिंदी/प्रस्तुतकर्ता-1997) 
: (हिंदी/लेखक ते प्रस्तुतकर्ता-1999) 
: (पहाड़ी/प्रस्तुतकर्ता-2003) 


अम्बेडकर फैलोशिप/साहित्य सम्मान : (1997 ते 2002) 


सहित्यश्री सम्मान 


: 2021 ई. 

ब्योरा 
अपने पासेआ 9-10 
मां बैश्नो देवी-संखेप इतेहास ते कथा 0९21 
ख्रोत समग्गरी 


नाटक 


भेंट 


लेखक दे होर प्रकाशन 


अपने पासेआ 


जै माता दी! 


नाटक गद्य दा ओह्‌ कथात्मक रूप ऐ, जिसी अभिनय, नृत्य, संगीत, 
संवाद बगैरा दे स्हारै ते पातरें राहें रंगमंच पर प्रस्तुत कोता जाई सकदा ऐ। 
इस पौराणक नाटक च में इ'नें गुणें गी गै प्रस्तुत करने दा प्रयास कोते दा ऐ। 


एह पौराणक नाटक में 1980 ई. (शुरू दे दूहाके) च लिखेआ हा। 
लिखने परैत इस नाटक गी में द'ऊं आदरजोग नाटक निदेशकें गी पढ़ने लेई 
बारी-बारी दित्ता हा, पर, मतै चिरे तगर उ'नें अपनी कोई प्रतिक्रिया निं दित्ती 
तां प्रतिलिपि उं'दे कोला बापस लेई लैती। दोऐ बड़े मसरूफ व्यक्ति न, शैद 
इ'नें गी पढ़ने दा समां गै निं लग्गा होना, जेकर पढे दा हुंदा तां चंगी जां माड़ी; 
किश ना किश अपनी प्रतिक्रिया जरूर दिंदे। 


उ'आं श्री कुमार अ. भारती होर 2018 ई. दे खीर च मेरे कोल आए 
ते इस नाटक दी प्रति मेरे कोला मंगी बो में उस बेल्लै इसदी प्रति उनेंगी 
देई निं सकेआ। भारती हुंदी गल्लबात थमां एह गल्ल सपश्ट होई गेई जे उने 
एह्‌ नाटक पढ़े दा हा ते उ'नें अपनी किश प्रतिक्रिया बी व्यक्त कीती। इ'न्ना 
समां बीतने दै बाद बी उ'नें गी इस नाटक बारै चेता हा, इस लेई मिगी किश 
खुशी बी मसूस होई। 


जिसलै बी में इस पांडुलिपि गी दिखदा जां हत्थें छूंहदा तां दिले च 
अजीब इक रड़क-जन मसूस होंदी तां में इस नाटक दी समीक्षा करने बारै 
-सोची। ग्यान बाद्धे लेई किश होर ग्रेथे/पुस्तकें दा अध्य्यन बी शुरू कोता। इस 
नाटक च किश सुधार करिए. मजूदा स्थिती च लेई आंहदा। 

देवी बारे सैंकडां ग्रथ लखोए दे न। इस नाटक लेखन लेई मुख समग्गरी 
मार्कण्डेयपुराण, दुर्गासप्तशती ते वराहपुराण दे किश ध्याएं थमां लेती गेदी ऐ। 
इतेहास ते कथा दी पबित्तरता गी बरक़रार रखदे होई किश कल्पना दा सहारा 
बी लेदा ऐ। डोगरी च नांएं दा उच्चारण ते लिखत रूप बेशक बक्खरा-बक्खरा 
ऐ, पर, में इक दो नांएं गी छोड़िए एह नांऽ उससे चालली लिखे न जिस चालली 
ग्रैथें च लखोए दे न। 


किश अंश (पैहूले अंक/द्रिश्श च) डोगरी कारक थमां बी शामल कोते 
गेदे न। तुं'दी प्रतिक्रिया मेरा हौसला बधाने आस्तै मददगार होई सकदी ऐ। 
तुं'दा सारें दा सुआगत ऐ। 


जै माता दी॥ 


देवी भक्त, 
“सागर” पैहूली जनवरी-2021 

मां बेश्नो-संखेप इतेहास ते कथा 


साढ़े देश च प्राचीनकाल थमां गै शक्ति पूजा दा प्रचलन रेहा ऐ। 
प्रागैतैहासक काल थमां लेइऐ अज्जै तगर हिंदू धर्म ईशवर गी माता 
ते पिता दे रूप च उपासना करदा आया ऐ। डॉ. बी के शास्त्री होरें 
राधाकृशणन्‌ (ईस्ट्रन रिलिजस एंड वेस्टर्न थाट : सफा-307) हुंदै 
हवाले कन्नै लिखे दा ऐ जे एह संभावना ऐ जे देवी पूजा सिंधू-घाटी 
दे बकास थमां पैहलें गै प्रचलत ही। 


देवी दी जि'न्नी बी शक्तियां मन्नी गेदियां न, उं'दा सब दा मूल 
महालक्ष्मी ऐ। इऐ पराशक्ति श्रेश्ट ऐ। एह देवी सुगै च सुर्गलक्ष्मी, 
राजें कोल राजलक्ष्मी, पुरशें दै घर गृहलक्ष्मी, बपारीजनें दै घर 
धनलक्ष्मी ते युद्ध च बजेता कोल विजयलक्ष्मी दे रूपै च बास करदीं 
ऐ। देवी भागवत दा एह परम सिद्धांत ऐ जे ईश्वर दा जो सरूप ऐ 
उऐ शक्ति दा बी ऐ। ईश्वर दी प्राप्ति दा उपाऽ बी शक्ति ऐ। 


दुर्गासप्तशती (श्रीदुर्गा अष्टोत्तर शतनाम स्तोत्रम्‌) च परम साध्वी दुर्गा 
गी मन्नेआ गेदा ऐ। इक्कै देवी गी दुर्गा, बैश्नो ते लक्ष्मी दे लावा होर 
केई संज्ञा कन्नै संबोधत कीता गेदा ऐ। भगवान विश्णु दी माया होने 
दै कारण इस देवी गी वैष्णवी; बैश्नो दी संज्ञा दित्ती गेदी ऐ। लक्ष्मी 
देवी कमल दे आसन उप्पर बराजमान ऐ ते हत्थें च बी कमल धारण 
कीते दे न। डुग्गर भुमि च शतत्रृंग प्हाड़ै दे त्रिकूट टीसी दी गुफा 
च मां भगवती बैश्नो नांऽ कन्नै विद्यमान ऐ। मार्कण्डेयपुराण, 
दुर्गासप्तशती ते वराहपुराण च बी इस्सै देवी गी वैष्णवी; बैशनो दी 
संज्ञा दित्ती गेदी ऐ॥ 

मां बैश्नो दा संखेप इतेहास ते कथा इस चाल्ली ऐ :- 


दनू असुर दे रंभ ते करंभ, जगत प्रसिद्ध दो पुत्तर हे। दोऐ संतानहीन 
हे ते दोऐ संतान प्राप्ती लेई बड़ी करठन तपस्या करन लगे। इ'नें दौनें 
दैत्यलोकें दी स्थिति दा पता लग्गने पर इंद्र देव आपूं चलिऐ पचंनद 
पुज्जे ते करम्भ दी तपस्या भंग करिऐ उसी मारी दित्ता। रम्भ दी 
तपस्या थमां प्रसन्न होइऐ अग्निदेव प्रगट होए ते उसी इच्छानुसार 
“वर' मंगने लेई गलाया। रम्भ नै इच्छा जाहर कीती जे ओह्‌ त्रैलोकी 
पर जित्त प्राप्त करने आहला पुत्तर चांहदा ऐ। अग्निदेव ने गलाया 
“ठीक ऐ तेरी मनोकामना पूरी होग'। अग्निदेव ने इ'ब्बी गलाया जे 
“जिस सुंदरी पर तेरा मन औग उस्सै दे गर्भ थमां म्हान बीर ते पराक्रमी 
पुत्तर दी तुगी प्राप्ती होग'। 


दूऐ पास्सै ग्यानी रिशी सुपार्श्व मंदराचल प्हाडै पर तपस्या करै दे हे। 
इक दिन विप्रचित्ति नांऽ दे राखश दी महिश्मती नां$ दी पुत्तरी अपनी 
स्हेलड़ियें कन्ने उस प्हाड़ै पर सैर करने गी आई। उस थाहूरै दा 
वातावरण, शांत, एकांत ते बड़ा गै रमणीक दिक्खिऐ उस उत्थैं गै 
रौहनें दी सोची। राखश कन्या होने दै नातै उसगी हर प्रकार दी छल- 
विद्या औंदी ही। उसने इक महिशी (मैह/भेंस) दा रूप धारण करिऐ. 
सुपार्श्व रिंशी गी डराना-धमकाना शुरू करी दित्ता। 


रिशी ने अपनी ग्यान द्विश्टी कन्नै 'मैही' दा रूप धारने आहूली उस 
महिशी गी पनछानी लैता। राखश कन्या दे सलूक थमां दुखी होइऐ 
रिशी ने उसी मैह्‌ (भैस) गै रौहने दा श्राप देई दित्ता। अपने कीते 
दे बुरे बरताऽ लेई महिशी रिशी थमां माफी मंगन लगी ते दित्ते दे 
श्राप थमां मुक्त होने दे उपाऽ पुच्छन लगी। महिशी दा पश्तावा 
दिविखऐ रिशी गी तरस आया ते उसने महिश्मती गी गलाया जे ओह्‌ 
इक पुत्तर गी जनम देइऐ इस योनि थमां श्राप मुक्त होई जाग। 
राजकुमारी महिशी उस्सै रूप च गै घुम्मन-फिरन लगी। उद्धर रम्भ 

अपने घर पुज्जा। राखश होने दै नाते ओहदे च पशुभाव ते है गै हा 
इक दिन ओहदी नजर उस महिशी पर पेई। महिशी बी अपनी जुआन्नी 
दे नशे च मदमस्त ही। रम्भ ते महिशी दे मलाप थमां जो पुत्तर पैदा 
होआ उसदा नांऽ महिशासुर रक्‍खेआ गेआ। 


महिशासुर गी जनम देइऐ राजकुमारी महिशी (मैह) दी योनि थमां 
मुक्‍त होई गेई। महिशासुर नै अति करठन तप करिए ब्रह्मा जी कोला 
कुस बी पुरशै दे हत्था नेई मरने दा वरदान प्राप्त कोते दा हा। ब्रहमा 
जी ने ओहदी तपस्या थमां प्रस्सन होइऐ 'वर' दित्ता जे ओह्‌ नारी 
दे सवाए कुसै बी मरदै दे हत्था नेई मरग। 


वराहपुराण (ध्याऽ-95) च बर्णन इस चाल्ली ऐ : स्रिश्टी दे शुरू च 
सुपाईव नांऽ दे इक बड़े ग्यानी रिशी हे। उसदा जनम सरस्वती नदी 
दे तटवर्ती देश च होए दा हा। इक सिंधुद्रीप नांऽ दे मित्तर बी उं'दै 
गै बरोबर तेजस्वी ते प्रतापी हे। महिश्मती नांऽ दी पुरी च उस करठन 
तपस्या शुरू करी दित्ती। विप्रचित्ति देत्य दी महिश्मती नांऽ दी पुत्तरी 
इक बारी अपनी स्हेलड़्यें कन्नै घूमदे-फिरदे उस प्हाडे पर आई। 
उस तपोवन दे स्वामी इक रिशी हे। जिसलै विप्रचित्ति कुमारी ने उसी 
दिक्खी लैता तां उस देत्य कन्या ने उस रिशी गी सताने दी सोची। 
उस दानव कन्या ने अपना रूप इक मैह्‌ दा धारण करी लैता। ओह्‌ 
राखशी अपनी स्हेलड़ियें कन्नै सुपार्श्व रिशी कोल पुज्जी गेई। उस 
रिशी गी डराना-धमकाना शुरू करी दित्ता। उसदा रूप अति आकर्शक 
हा। ग्यान-नेत्र कन्नै रिशी ने जानी लैता जे एह राखशी कन्या ऐ। रिशी 
ने गुस्से च आइएऐ उसी श्राप देई दित्ता जे उसी सौ बरें लेई इस्सै मैह्‌ 
(भैस) दी योनि च गै रौहूने पौग। जिसलै राखश कन्या गी गलती 
दा एहसास होआ तां रिशी थमां माफी मंगन लगी। महिश्मती दी 
प्रार्थना उप्पर दयालु रिशी ने उसी गलाया जे इक पुत्तर गी जनम देइएऐ. 
ओह्‌ इस योनि थमां मुक्त होई जाग। इसदै बाद महिशी नर्मदा नदी 

दे इक पत्तन पर गेई जित्थें सिंधुद्धीप रिशी तपस्या करे दे हे। उस्सै 
थां किश चिर पैहलें इक देत्य कन्या इंदुमती उस जल च निवस्त्र होइऐ 
स्नान करै दी ही। उसदा रूप बड़ा सन्हाकड़ा हा। उस पर द्रिश्टी पौंदे 
गै मुनि दा रेत शिलाखंड पर स्खलत होई गेआ जो इक नाले चे बगदे 
होई नर्मदा नदी च आया। महिश्मती दी द्विश्टी उस पर पेई। उस रेत 
गी उस पी लेता। उस थमां उसगी पुत्तर प्राप्ति होई। ओह्‌ बड़ा 


पराक्रमी, प्रतापी ते बुद्धिमान होआ। बाद च ओह महिशासुर नांऽ 
कनै प्रसिद्ध होआ। 


बड्डा होने पर महिशासुर अपने बब्बै दे तप ते बरदान दे कारण 
महाशक्तिशाली ते महापराक्रमी होआ। बड्डें-बड्डें देवतें/राखशें 
ओहूदी सत्ता स्वीकार करी लेई। राखश देवतें ते लुकाई गी सतान 
लगे। अपनी छल-विद्या कनै राखश केई रूप धारी लैंदे। उंदे 
अत्याचार दिक्खिऐ धरती बी व्याकुल होई गेई। खीर देवतें ते राखशें 
बश्कार बड़ा भारी युद्ध होआ। युद्ध च हारी जाने परैंत्त सारे देवते 


सुर्ग छोडिये इद्धर-उद्धर नट्टी गे। खीर सारे देवता किट्टे होइऐ भगवान 
विश्णु ते शिव जी कोल गे। 


भगवान विश्णु ने अपनी ग्यान द्विश्टी नै जानी लैता जे महिशासुर दी 
मौत सिर्फ इक कन्या दे हत्यै गै संभव ऐ। उ'नें सारें देवतें गी गलाया 
जे सारें देवतें दे तेज कन्नै इक दि'ब्ब देवी प्रगट होई जा तां ओह. 
इस दुश्ट गी मारी सकदी ऐ। विश्णु जी दे इस बचार दा सारें देवतें 
सुआगत कौता। उस्सै बेल्लै ब्रह्मा जी दे मुख थमां इक तेज प्रगट 
होआ । शिव जी, इंद्र जी ते सारे देवतें दे शरीर थमां बवख-बक्ख तेज 
पुंज निकली-निकली इक थां किड्ठे होया। तेज पुंज थमां जबरदस्त 
रोशनी प्रगट होई ते ओह तेज पुंज अति सुंदर कन्या रूप च परिवर्तित 
होई गेआ। देवते दे तेज पुंज कनै प्रगट होई दी देवी गी दिक्खिऐ 
सारे देवते बडे खुश होए। 

ग्रैंथें च आक्खी गेदी इस गल्लै दा बर्णन डोगरी कारक च इस चाल्ली 
मजूद ऐ : 

शक्ति कौन देव ने पैदा कोनी, कौन देव नै मानी। 

शक्ति औंकार ने पैदा कोनी शिव-शंकर नै मानी ॥ 


देवतें देवी अग्गैं महिशासुर दे अत्याचार दा बर्णन कीता। सारें देवतें 
देवी गी केई दि'ब्ब अस्त्र-शस्त्र प्रदान कीते। सारें देवी अग्गै पूरे 
संसार दी ते अपनी रक्खेआ लेई प्रार्थना कौती। 


देवी ने देवतें गी हासला रक्खने लेई गलाया ते आपूं शतश्रृंग पर्बत 
पर आई गेई। जिस समें बैश्नो (दुर्गा) इस स्थान पर तपस्या च लीन 
ही उ'नें दिनें गै देवतागण महिशासुर नांऽ दे असुर थमां पीड़त होए। 
इस प्हाड़ै पर अक्सर महिशासुर दा औना-जाना लग्गा रौँहदा हा। 


जिसलै महिशासुर दा दूत माता बैश्नो कोल ब्याह दा प्रस्ताव लेइऐ 
शतत्रृंग प्हाड़े पर पुज्जा तां देवी ने उसी गलाया 'मंत्रीवर सम्पूर्ण 
राखशें दा बध करने लेई गै ते अ'ऊं इत्थें प्रगट होई आं'। देवी ने 
उ'नें गै इ'ब्बी गलाया जे अपने महिशासुर गी जाइऐ. आक्खो जे इस 
कोला पैहलें जे मेरे बाण उसदे शरीरै गी बेधी देन, पृथ्वी छोड़िए. 
पताललोक चली जाने च गै तुं'दी सारें दी भलाई ऐ। देवी ने उने 
गी गलाया जे ओह्‌ महिशासुर गी युद्ध करनें लेई गलान। देवतें ते 
राखशें बश्कार घमासान युद्ध होआ। केई राखशें समेत महिशासुर 
बैश्नो देवी; दुर्गा देवी दे हत्थैं मारेआ गेआ। महिशासुर दी मौत 
दिक्खिऐ. सारे देवता खुश होए ते देवी दा गुणगान करन लगे। 


स्कंदपुराण (अरुणाचल-माहात्म्य खंड) च बी दुर्गा देवी दे हत्था 
शुम्भ, निशुम्ब ते महिशासुर दे बध दा बर्णन मजूद ऐ। पर, किश 
कताबें च भैरव/भैरों दा जिकर बी होए दा ऐ। 


डॉ. बी. के. शास्त्री होरे अपनी कताब च इस दा स्पश्टीकरण इस 

चाल्ली दित्ते दा ऐ जे भेंरों घाटी दा अर्थ ऐ- भयानक घाटी । शतश्रृंग 
प्हाडै दा एह भूभाग प्राकृतक द्विश्टी कन्नै अति भयानक हा ते 
महावली महिशासुर इस्सै घाटी पर मारेआ गेआ हा ते इससे कारण 
एह स्थान भैरव घाटी नांऽ कन्नै प्रसिद्ध होई गेआ ते महिशासुर गी 
इस लेई भैरव बी आक्खेआ गेदा ऐ। 


° हिंदी भाशा दा ' भेरव' गै डोगरी च 'भैरों' बनी जंदा ऐ कि जे खीर 
च 'व' अक्खर अक्सर 'ओ/औ' च परिवर्तत होई जंदा ऐ। प्रश्‍न उठदा 
ऐ जे भैरों कु'न हा राजा या जोगी ? जेकर, राजा हा तां केढे समें 
ते केहड़े देसै दा ? इतेहास जां शास्त्रें च उसदा जिकर की नेई औंदा ? 


° मार्कण्डेय पुराण/दुर्गासप्तशती/वराहपुराण च इस्सै देवी गी वैष्णवी; 
बैश्नो दी संज्ञा दित्ती गेदी ऐ। श्रीदुर्गासप्तशती च दुर्गा गी परम साध्वी 
भगवती मन्नेआ गेदा ऐ। श्रीदुर्गाष्टोत्तर शतनाम स्तोत्रम्‌ (शलोक 1- 
15) च देवी दा 108-एं संज्ञाएं नै बर्णन कीता गेदा ऐ। इ'नें नांएं 
च 'वैष्णवी' दा नांऽ (शलोक-8) बी दित्ते दा ऐ। त्रिगुणमयी 
महालक्ष्मी दे तामसी बगैरा त्रै सरूप दस्से गेदे न। देवी शर्वा, चंडिका, 
दुर्गा, भद्रा ते भगवती बगैरा केई नांएं कन्ने बी पुकारी जंदी ऐ। 


° दुर्गासप्तशती च (देव्या: कवचम्‌ /शलोक-1-5) देवी दियां नौ 
मूर्तियां दस्सी गेदियां न जि'नें गी नवदुर्गा (नौदुर्गा) आक्खेआ गेदा 
ऐ। एह न :- 1. शैलपुत्तरी, 2. ब्रह्मचारिणी, 3. चंद्रघण्टा, 4. कूष्माण्डा, 
5. स्कंदमाता, 6. कात्यायनी, 7. कालरात्री 8. महागौरी, ते नौमीं दुर्गा 
दा नांऽ सिद्धिदात्री दित्ता गेदा ऐ। इ'नें गी पाप विनाशनी बी गलाया 


जंदा ऐ। जो बी देवेश्वरी दा चिंतन करदा ऐ देवी उसदी रकखेआ 
करदी ऐ.। 


० बैश्नो देवी बारे केई ग्रैंथ लखोए दे न। हर ग्रथ च बक्खरें-बक्खरे 
प्रसंग मिलदे न। वैदिक सहित्य थमां पुराण साहित्य तगर ते पुराणें 

थमां अज्जै तगर जो साहित्य जां लोकगीत/कथां उपलब्ध हैन उं'दे 
च इक्कै पराशक्ति बक्ख-बक्ख संज्ञाएं कन्नै बर्णत होई दी ऐ। 


शास्त्रकारें दा द्रिढ बिशवास ऐ जे परमात्मा हर युग च अपनी 
अलौकिक मर्यादा दा स्हारा लेइऐ पुरश जां स्त्रीरूप च अवतार लैंदे 
न। जिसलै ओह्‌ पुरश रूप च अवतार लैंदे न तां जगत च उंदी ब्रह्मा, 
विश्णु, महेश, बगैरा संज्ञाएं कन्नै स्तुति कीती जंदी ऐ ते जिसलै ओह्‌ 
नारी रूप च अवतार लैंदे न अदूं उ'नें गी महाकाली, महालक्ष्मी ते 
महासरस्वती आखदे न। जिस चालली ब्रहमा, विष्णु, महेश-रजोगुण, 
तमोगुण ते सतोगुण ते प्रधान न उस्सै चालली देवीशक्ति गुणें अनुरूप 
भेस धारण करदे होई कम्म करदी ऐ। 


देवी दे रौद्ररूप गी महाकाली आखदे न जो दुश्टें दा संहार करदी ऐ। 
वैष्णव रूप गी महालक्ष्मी आखदे न जो जगत दा पालन करदी ऐ। 


रजोगुण प्रधान शक्ति गी सरस्वती आखदे न जो जगत दी उत्पत्ति ते 
ग्यान दा संचार करदी ऐ। 


महालक्ष्मी दी किरपा कन्नै गै मानव दी शोभा बधदी ऐ। एह शक्ति 
सारें दा कारण-रूप ऐ। महासरस्वती अति सुंदर ते तेजस्वी ऐ ते 
श्रुतियें, शास्त्रें ते संपूर्ण विद्या कलाएं. दी स्वामनी ऐ.। सरस्वती दी 
किरपा होऐ तां व्यक्ति महापुरश होई जंदा ऐ.। सरस्वती जी दा वाहून 
हंस ऐ। ओह अंबर ते धरती दौनें पर चलदा ऐ। जिस पर सरस्वती 
जी दी किरपा होंदी ऐ उस उप्पर महाकाली (युद्ध दा प्रधान देवता) 
ते महालक्ष्मी (साधन दा देवता) आपूं प्रसन्न होंदी ऐ। 


संपूर्ण जगत दी कारणभूत परमेश्वरी दी पूजा त्र'ऊं रूपें च होंदी ऐ- 
महालक्ष्मी, महासरस्वती, ते महाकाली। इं'दी मूल प्रकृति महालक्ष्मी 
ऐ। युद्ध दै समें महालक्ष्मी बी शेरे पर सुआर होंदी ऐ, पर, मैंतरें च 
उं'दा वाहन उल्लू लिखे दा ऐ। 

एह बैश्नो शक्ति सारे संसार दा पालन करने आहली विश्णु दी माया 
ऐ जिसदे केई नांऽ ते रूप न। पाठकें दे मनै च भ्रम बने दा रोहदा 
ऐ। इस्सै गल्लै गी दुर्गासप्तशती (ध्याऽ-10 शलोक 1-8) च स्पश्ट 
कोता गेदा ऐ। जिसलै निशुम्ब मारेआ गेआ तां उसदे भ्राऽ शुम्ब नै 
देवी गी गलाया, “तूं झूठ-मूठ दा घमंड निं दस्स। तूं बड़ी माननी बनी 
दी ऐं, पर, दुइएं स्त्रयें दी शक्ति दा सहारा लेइएऐ युद्ध लड़नी ऐं...? 
तां देवी नै उसी परता दित्ता, 'ओह्‌ दुश्ट! अ'ऊं ते बिलकुल कलली 
आं। इस संसारे च मेरे सवाए दूई होर कु'न ऐ ? दिक्ख, एह मेरी 
गै विभूतियां न; इस लेई मेरे बिच्च गै प्रवेश करे दियां न'। इसदै बाद 
सारी देवियां अम्बिका देवी दे शरीरै च समाई गेइयां। उस बेल्लै सिर्फ 
अम्बिका देवी रेही जंदी ऐ। देवी ने उसी अग्गैं गलाया, ' अ'ऊं अपनी 
ऐश्वर्या शक्ति कन्नै नेक रूपें च इत्थें उपस्थित होई ही। उ नें सारे 
रूपें गी में समेटी लेआ ऐ। अ'ऊं ते कल्ले युद्धे च खड़ोती दी आं। 
तूं बी इककले होई खड़ोई जा'। 


वराहपुराण, ध्याऽ-90) च देवी गी त्रिकला बी आक्खेआ गेदा ऐ। 
इस पुराण अनुसार च गलाया गेदा ऐ जे 'देवी तेरे गुणें दै अनुसार 
होर बी नांऽ होंगन ते उ'नें नांएं अनुसार सम्पूर्ण कम्में गी सिद्ध करने 
दी शक्ति बी होग'। उ'आं इस पुराण च वैष्णवी (बैश्नो) संज्ञा कन्नै 
गै बर्णन कीता गेदा ऐ। नारद जी पैहलें बैशनो कोल गे ते फिरी देवी 
बारै महिशासुर गी सूचना देने दा बर्णन बी इस्सै ग्रथ (वराहपुराण) 
च कीता गेदा ऐ। डोगरी कारक च बी बैश्नो देवी गी दुर्गा नां3 कनै 
गै बर्णत कीता गेदा ऐ; 


“बिच्च गुफा दै बैठी ऐ दुर्गा जोत जगै नराली'। 


इऐ वैष्णवी शक्ति सारे संसार गी पालन करने आहली विश्णु दी माया 
शक्ति मन्नी जंदी ऐ। दुर्गासप्तशती दे पैहले ध्याऽ च ' भगवती 
महामाया गलाया गेदा ऐ। ' देवी! तुस्से महाविद्या, महामाया, महामेधा, 
महासमृति, महामोहसरूपा, महादेवी ते महासुरी ओ। देवी! तुस्सै 

संध्या, सावित्री, ते परम जननी ओ। देवी! तुं'दे कन्ने गै इस जगत 
दी स्रिश्टी होंदी ऐ। देवी! तुस्से इस विश्व ब्रह्मांड गी धारण करदी 
ओ'। वामनपुराण दे जिस प्रसंग च देवी गी दुर्गा, कात्यायनी, सरस्वती, 
अम्बिका, परमेश्वरी, भवानी, कौशकी, विंध्यावासिनि, महेशवरी संज्ञा 
कन्नै संबोधत कोता गेदा ऐ; उऐ उमा, गौरी, सती, चण्डी, काली ते 
पार्बती बी ऐ। 


° डुग्गर च बेश्नो (वैष्णवी) तीरथ होने करी में इस कताब च इए नांऽ 
(बैश्नो) लिखेआ ऐ। उ'आं वेद साहित्य शा लेइऐ अज्जे तगर शक्ति 
सम्बधी जो बी सहित्य/लोककथां उपलब्बध हैन उं'दे च इक्के 
पराशक्ति गी बक्खरी-बक्खरी संज्ञाएं कन्नै बर्णत कीता गेदा ऐ। 


७ ऋग्वेद च देवी बारै इक प्रसंग इस चालली ऐ : 


अम्बितमे ! नदीतमे ! देवितामे! सरस्वति! 
अप्रशस्ता इव स्मसि प्रशस्तिमम्ब! नस्कृधि! ! 


(ऋहवेद्संहितायां, मंडल-2, सुक्त-41, ऋक. 16) 

मतलब : 

हे अम्बितमे! माताएं च श्रेश्ठ माता! 

हे नदितमे! नदियें च श्रेश्ठ विद्या सुधा नदीरूप! 

हे देवितमे! देवियें च श्रेश्ठ देवीरूप! 

हे सरस्वति! अस म्हत्तवहीन, गरीब, दरिद्र आं। 

हे अम्ब! असें गी मान-सम्मान, विद्या बगैरा समृद्धि दा दान कर। 


* स्कंदपुराण (अरुणाचल-माहात्म्या खंड) च बी दुर्गा देवी दा शुम्ब, 
निशुम्ब ते महिशासुर दे बध दा बर्णन मजूद ऐ। 


० महाभागवत (देवीपुराण) अनुसार श्रीराम जी ने बी कुम्भकर्ण कन्नै 

युद्ध करने थमां पैहलें देवी दी स्तुति कीत्ती ही। ध्याऽ-44 च देवी 
दा नांऽ कात्यायनी दित्ता गेदा ऐ, पर, ध्याऽ-45 च देवी गी जगदम्बा, 
सुरेश्वरी, दुर्गा दे लावा होर केई संज्ञाएं कन्नै बर्णत कीता गेदा ऐ। 


° आदिकुमारी-(डोगरी च अद्धकुआरी) जिस थां देवी नै कुमारी बरत 
धारण करने दी तपस्या कीती ही उस थां गी आद/आदिकुमारी 
(अद्धकुआरी) नांऽ कन्नै जान्नेआ जंदा ऐ। इत्थें गै देवी नै अपने 
प्रमुकख त्र'ऊं सरूपें दै प्रतीक त्र'ऊं पिंडियें दी स्थापना कीती ही। 
इस गुफा च त्रै पिंडियां; महासरस्वती, महालक्ष्मी ते महाकाली दे 
प्रतीक न। वराहपुराण अनुसार इ'नें त्रौनें पिंडियें दा सामूहक नांऽ 
वैष्णवी ऐ; मतलब जो महालक्षमी ऐ उऐ महसरस्वती ते महाकाली ऐ। 


° प्रो. शिव निर्मोही हुंदै अनुसार बैश्नो; वैष्णवी ते लक्ष्मी इक्कै शक्ति 
दे नांऽ न। 


° डोगरी डिक्शनरी च बी बैश्नो देवी दा अर्थ-'दुर्गा देवी; जम्मू प्रांत 
च कटडे दै कोल दुर्गा देवी दा प्रसिद्ध स्थान” दित्ता गेदा ऐ-(जम्मू 
कश्मीर कल्चर अकैडमी, भाग-5 सफा-324) | 


भगवान श्रीहरि दी माया होने कारण इ'नें गी नारायणी बी आक्खेआ जंदा 
ऐ, वैष्णवी ते दुर्गा इं'दे दूए प्रसिद्ध ते प्रमुकख नांऽ न। 

° रामचरित मानस च बी तुलसी दास होरें इस्सै देवी दी पैहले श्लोकै 
च गै बंदना करियै शुरुआत कीती' दी ऐ। तुलसी दास होरें उमा, रमा, 
भवानी, दुर्गा बगैरा केई संज्ञा कन्नै संबोधत कीते दा ऐ। 

° गुरू गोविंद सिंघ जी होरें बी इस्सै देवी बारै चंडी चरित्र” नांऽ दी 
पुस्तक च विस्तार कनै गल्ल कीती दी ऐ। इक छंद च उनें 
महिशासुर दे बल दा अंदाज़ा इस चालली लाए दा ऐ :- 

बहुरि भयो महिषासुर तिन तो क्या किया। 
भुजा जोर करि युद्ध जीत सग जग लिया॥ 

मतलब, बड़े चिरें बाद महिशासुर नांऽ दा इक राखश पैदा होआ ते उस 


~ 


® 


अपनी बांहियें (बाजू) दे जोरै कनै सारे संसार गी जित्तिऐ अपने अधीन करी लेआ। 


डॉ. कर्ण सिंह (पूर्व महाराजा जम्मू कश्मीर) हुंदै अनुसार माता बैश्नो 
देवी गुफा दी खोज 'त्रिकूट प्हाड़ियें दै आलै-दुआलै बस्से दे ग्रांई 
लोकें सदियें पैहलै कौती ही। ग्राई लोक अक्सर अपना डंगर-बच्छा 
चारने लेई त्रिकूट प्हाडे पर औंदे हे। इक रोज इ'ें चरवालें गी इत्थें 
इक नौजवान कुड़ी मिली। ओह्‌ कुड़ी चरवालें कन्नै गल्लां करदे- 
करदे गुफा आहले पास्सै गेई। ऐसा केई रोज होंदा रेहा। किश दिनें 
परैत्त ओह्‌ कुडी छपन होई गेई। लोकें उस दी तपाश शुरू कीती। 
सारे लोक उस गुफा तगर पुज्जी गे ते दिक्खेआ जे उस थां देवी दियां 
त्रै पिंडियां स्थित हियां। लोकें उस स्थान गी पवित्तर समझिऐ पूजा- 
अर्चना आरंभ करी दित्ती'। 


बेशक्क में देवी दी लीला समझने आस्तै किश पुस्तकें दा अध्ययन 
कोता ऐ बो मेरी हैसियत नौसिखिये दै बरोबर ऐ। देवी दी लीला 
अपरम्पार ऐ। इस नाटक गी लिखने आस्तै में मुख स्रोत दे रूपै च 
मार्कण्डेयपुराण/दुर्गासप्तशती/वराहपुराण गी गै अग्गैँ रक्खे दा ऐ। मेद 
ऐ तुसें गी पसंद औग। जै माता दी॥ 


देवी भक्त 


“सागर” 
जम्मू, जनवरी-1, 2021 


* शतत्रृग उणे प्हाड़ ऐ जित्थें देवी दी गुफा ऐ। पुराण साहित्य च इस्से प्हाड़ गी त्रिकूट नाऊ कन्न 
बी बर्णत कीता गेदा ऐ। त्रिकूट असल च शतश्गंग प्हाड़ै दी टीसी ऐ ते इस्सै टीसी पर देवी दी पवित्र 
गुफा ऐ। डुग्णर क्षेत्र च बोलचाल लेई त्रिकूट/शिकुट४तिकोट ते त्रियोट शब्दें दी गै बरतून होची ऐ/ 
एह शब्द प्रदेश दे इतेहासकारें बी बरते दे न। ढ 

* ग्रँथे च मंदराचल पहाड़ै दा जिकर बी आए दा ऐ। इसी हिमला पुत्तर बी गलाया जंदा ऐ। पांडवें 
दा जनम बी इत्थें गै होआ हा। महाभारत ॥/722-123. 


CC-0. Dogri अं उवै Digitized by eGangotri 


10. 


शिका. 


स्रोत समग्गरी 


विश्‍व का सर्वोच्च ज्ञान-चारो वेद : प्रकाशक-दैनिक प्रार्थना सभा, 
बटाला। 


श्रीमद्‌ देवी भागवतपुराण : (खंड-1 ते 2) गीताप्रेस, गोरखपुर। 
श्रीवराहपुराण : गीताप्रेस, गोरखपुर। 

मार्कण्डेयपुराण : गीताप्रेस, गोरखपुर । 

रीदुर्गासप्तशती : गीताप्रेस, गोरखपुर । 

महाभागवत (देवीपुराण) : गीताप्रेस, गोरखपुर । 


नमी चेतना : (अंक-4) पिंगला देवी, लेख : कृशन लाल, रामनगर, 
प्रका: डोगरी संस्था जम्मू। 


माता वैष्णो देवी : डॉ. बी के शास्त्री, राजेश प्रकाशन, रघुनाथ बाजार 
जम्मृ। 


ऋगवेद च त्रिकुटा प्हाड़ ते बैश्णवी देवी : लेख, जगदीश चंद्र साठे 


(शीराजा अंक-2, जून-जुलाई-1987), अकैडमी आफ कल्चर, आर्ट 
ऐंड लैंगवेजिज जम्मू। 


प्राचीण संस्कृत साहित्य च मद्रदेश : लेख, डा.सत्य पाल श्रीवत्स 


शोराजा अंक-जून-जुलाई-1987) अकैडमी आफ कल्चर, आर्ट एंड 
लैंगवेजिज जम्मू। 

17. 

डोगरी लोकगीत : सम्पादक-प्रो. नीलाम्बरदेव शर्मा, प्रो. रामनाथ 
शास्त्री, प्रका: साहित्य अकादमी नई दिल्ली। 


डोगरी लोकगीत : (भाग-2) जे एंड के अकैडमी आफ कल्चर, आर्ट 
एंड लैंग्वेजिज, जम्मू। 

शरीवैष्णो देवी दर्शन और नौ देवियां : सम्पादक-ज्वाला प्रसाद चतुर्वेदी । 
्रीवैष्णो देवी की अमर कथा : लेखक-आचार्य भट्ट! 

तुलसीकृत रामचरित मानस : गीता प्रैस गोरखपुर । 

डुग्र के देव स्थान : लेखक, प्रो. शिव निर्मोही, विनोद बुक डिपो, 
जम्मू। 

गुरू गोविंद सिंह कृत चंडी चरित्र : उक्ति बिलास-डा. ओमप्रकाश, 
नेशनल पब्लिशिंग हाउस, नई दिल्ली। 


The Mother Goddess Vaishano Devi : by Lt. Col. Naren Tiwari, 


Lancer Publisher, New Delhi. 


Ancient India : by R.C. Majumdar, Pub. Moti lal Banarasi 
Daas, New Delhi-7. 

Writ petition of 1986: titled Dr. Karan Singh vs. State of 
J&K and others (in which Shree Mata Vaishno Devi Shrine 


Act of 1986 passed by Governor of J&K was challenged in 
the state High Court Jammu & Kashmir, by Dr. Karan Singh) 

शिका... 


पातर : 


देवी : * बैश्नो देवी (देवी दे सज्जै-खब्बे किश होर बी कुमारियां 
हैन) 
* जया (देवी दी दुआरपालका/सेवका) 
* नारी (पातर-2) 
* पुरश पातर (2) 
* रिशी (2) 
देव-देवते : * इंद्र 
* बिश्णु 
* शिव 
* ब्रहमा 
* नारद 


राखश : * महिशासुर 
* विघस (महिशासुर दा महामंत्री) 
* प्रघस (महिशासुर दा मंत्री) 
* तामर (महिशासुर दा इक सैनापति) 
* विदयुत्प्रभ (महिशासुर दा दूत) 
जोगी : (गायक) (2) 
सूत्रधार/ : इक 


आकाशवाणी 


(रोचता बधाने आस्तै निर्देशक सैहकलाकारें दी संख्या बधाई सकदा ऐ।) 

अंक-1 
द्विएश-1 


(जोगी मंच दी खन्बी भेठा इक चूहके पर बैठे दे न। बाकी मंच खाल्ली 
ऐ। “बोल्लो शेरेंआहूली मां दी-जै'। माता जी दा जैकारा लादे न ते फली कारक 
गान लगी पौँदे न।) 


बोलन जै-जैकारा माता गढ़ जम्मुआ गी आई। 
पैहला दर्शन कौल कंढोली दूआ देवा माई॥ 


त्रिया दर्शन चरण पादका चौथा अद्ध कुआरी। 
पंञमां दर्शन भैरो घाटी दा छेमीं गुफा तुम्हारी ॥ 


बिच्च गुफा दे बैठी ऐ दुर्गा जागै जोत नराली। 
उच्चे भौन माता दे लभदे काले परबतें बाली॥ 


चलो चली संग औंदे माता दै जपदे नाम तुम्हारे। 
हस्सी-हस्सी दर्शन देऐ बैशनो भगत खड़े दरबारे॥ 


जो चली आवै सो फल पावै सिमरदेआं फल पाई। 
भगतें गी मां बच्चे दिंदी भैनें गी बीर मलाई॥ 


जिस सिमरी उस फल पाया घट-घट जोत सुआई। 
घट-घट जोत सुआई; जोतां जागदियां॥ 


माता रानी दै दरबार जोतां जागदियां॥ 
(कारक मुकदे गे सूत्रधार बोलना शुरू करदा ऐ।) 

सूत्रधार : त्रेता युग बिच्च इस धरती पर होए अत्याचार । 
पाप बधी गे धरम घटी गे, सारे हा-हा कार॥ 
राखश लोकें औखा कीता जीना लोकें म्हाल। 
देव-देवते, लुकाई तड्फै, नेई सुज्झै कोई सार ॥ 


(इसदै परेत्त दो रिशी घाबरे दे मंच पर दोड़दे ओंदे न। उं दे पिच्छें दो 
खूंखार राखश फरसे चुक्के दे दोंड़े दे न। इस द्रिशश च राखशें, रिशियें, 
आदमियें ते नारियें दी संख्या जैदा कीती जाई सकदी ऐ।) 


रिशी-1 : बचाओ! बचाओ।!! 
रिशी-2 : बचाओ! बचाओ!!! 


रिशी : (किट्ठे सुरै च) बचाओ! बचाओ!! हे महादेव! साढी रक्खेआ 
करो। 


(रिशी वे राखश इस्सै चालली मंच उप्परें दौड़दे केई बारी 
लंघी जंदे न। फिरी मंच उप्पर सिर्फ रिशी रेही जंदे न 


रिशी- : हे महादेव! हे इंद्रदेव!! हे विश्णु जी!!! साढ़ी रक्खेआ करो। 
इ'नें दुश्टें साढ़े धार्मक यज्ञ तैहस-नैहस करी छोड़े न। सारे 
देवस्थान भरश्ट करी छोड़े न। चवक्खै त्राहि-त्राहि मची दी 
ऐ। राखशलोक मांस, मदरा दा सेवन खु'ल्ले च बेहिऐ करै 
दे न। पूरी धरती पर मानव जाति दा जीना दुशवार होई गेआ 
ऐ ते हून एह राखश साढ़ी जिंदू दै पिच्छे पेई गेदे नै। रिशिएं- 


मुनिएं दी तपस्या गी भंग करे दे न, उ'नें गी प्रताड़त करै दे 
ना 


रिशी-2 : हे ईश्वर! इ'नें दुश्टें साढ़े केई रिशी-जन मारी दित्ते न। इ नें 
साढ़ा जीना नर्क बनाई दिते दा ऐ। इ'नें पूरी स्रिश्टी पर बड़ा 
कैहर चुक्के दा ऐ। सारे देवतें गी इ'नें रहाई दित्ते दा ऐ। 
सुर्गलोक दा संघासन बी खुस्सी लेदा ऐ। सारे देवता इं'दे 

रिशी 


राखश-1 
आदमी 
राखश-2 


आदमी 


आदमी-1 


आदमी-2 


कोला हारिऐ सुर्ग छोड़ी चली गे नै। सुर्गलोक ते भूलोक पर 
हा-हाकार मचे दा ऐ। हे महादेव! पूरे जगत प्राणिएं दी 
रवखेआ करो। 


(राखश मंच पर पुज्जी जंदे न। रिशी फिरी दौड़ना शुरू करी 
दिदे न। मंच पर परती भगदड़ मची जंदी ऐ।) 


: (किट्टे सुरै च) बचाओ! बचाओ!! 


(रिशी रोन लगदे न। राखश परती मंच पर आई पुजदे न। 
रिशी *बचाओ-बचाओ ' करलांदे मंच थमा नद्टी जंदे न। उसदै 
बाद दो आदमी मंच पर दोड़दे ओंदे न। राखश उ'आं गे 
फरसे चुके दे पीछा करे दे न।) 


: पगड़ो! पगड़ो!! 
: (किट्ठे सुरै च) बचाओ! बचाओ!! 
: मारो! मारो!! 


: (किट्ठे सुरै च) बचाओ! बचाओ!! 


(इस्सै चालली राखश ते आदमी मंच पर केई बारी लंघी जंदे 
न, फ्ही राखश पिच्छें रेही जंदे न। आदमी हफे दे मंच पर 
खड़ोई जंदे न 


; इनमें दुश्टें साढ़े रैहन-बसेरे फूको दित्ते न। पक्की दियां 


-फसलां नश्ट करी दित्तियां न। 


: इं'नें पापिएं सारी मनुक्ख जाति दा जीना म्हाल करी दित्ता ऐ। 


साढ़े पर अत्याचार होऐ करदा ऐ। कुड़ियें, जनानियें दी मान- 
प्रतिश्ठा संकट च पेई गेदी ऐ। हे ईश्वर! एह्‌ कैसा कैहर 
झोल्लेआ ऐ इस धरती पर। हे ब्रहमा! हे शिव! इने दुश्टे 
कोला धरतीवासियें गी मुक्ति दुआओ। 

(राखश परती मंच उप्पर पुज्जी जंदे न। आदमी 'बचाओ- 
बचाओ? करलांदे नठी जंदे न। आदमियें दे जाने परैत द'ऊं 
जनानियां मंच पर करलादे पुज्जी जंदियां न।) 

जनानी- : बचाओ! बचाओ!! कोई आइये बचाओ॥ 

जनानी-2 : हे ईश्वर! साढ़ी रक्खेआ करो। साढ़े मान-सम्मान दी रक्खेआ 
करो। इ'नें करूर राखशें थमां बचाओ। 
(राखश अस्त्र-शस्त्र चुक्के दे मंच पर दोड़दे पुज्जी जंदे न।) 

राखश-1 : पगड़ो! पगड़ो!! 

राखश-2 : पगड़ो! पगड़ो!! इ'नें गी बचिएऐ जान निं देओ। 
(इस्सै चाली जनातियां अग्गै-अग्गैँ ते राखश पिच्छे-पिच्छे 
दौड़दे मंच पर केई बारी लंघी जंदे न। खीर जतानियां हफी 
दियां मंच पर खड़ोई जंदियां न। छुपलें परें राखश बी मंच 
पर पुज्जी जंदे न। बल्लें-बल्लें जनानियें पास्सै अग्गे बधदे 
न। जनानियां डरदे-डरदे पिच्छें सरकदियां न।) 


राखश-1 : हा... हा... हा...(जोरदार गड़ाका मारदा ऐ) आओ साढ़े 
कोल ते आओ। अड़िओ, साढ़ी प्यास बुझाओ॥ 


राखश-2 : (अग्गे बधदे होई) जे मंशा निं पूरी होई। साढ़े हत्था जागी 
मोई॥ 


जनानियां : (किट्टी अवाजै च) छंदा बखशो साढ़ी जान। की लैंदे ओ 
साढ़े प्राण ? 


राखश-1 : आओ साढे कोल ते आओ। अक्खीं कनै अक्खीं मलाओ॥ 
राखश-2 : आओ बिंद कोल ते आओ। दिलै दे बिच्च आई समाओ॥ 
जनानी-1 : जाओ-जाओ, कमीने मोएओ। 

जनानी-2 
राखश-1 


राखश-2 


: तुंदे जुलम बधी गे मोएओ॥ 
: चुक्क हां भाइया फरसा अपना। कर हां ठंडा गुस्सा अपना॥ 


: ले दोनीं गी मुक्ती देचै। इं'दा जीवन मेटी देचै॥ 


(दोऐ राखश फरसे चुक्किये जनानियें गी मारने दी मुद्रा च 
होंदे न/ चीख मारिये जनानियां ढेर होई जंदियां न। दर्दीला 
संगीत उन्धरदा ऐ।) 


(रोशनी जोगिएं पर पौंदी ऐ) 

जोगी गा करदे न : 

राखश लोकें इस धरती पर कीता जीना म्हाल/ 
होआ जीना ओखा लोकें; रोदे गास, पताल। 
हारी गे सब देव-देवता नेई सुज्झै कोई सार। 
किट्टियां होइयां महाशक्तिया करन सोच बचार। 
धरमे दी रक्खेआ गिचै हून जनमो कोई अवतार। 
(द्रिश्श बदली जंदा ऐ) 

देवते 


आकाशवाणी : 
ब्रह्मा 
शिव 


ब्रह्मा 


द्विश्श-2 
(गीत बंद होंदे गै रोशनी मुख स्पाट पर पॉदी ऐ। धार्मक 
संगीत दी लेहर उन्भरदी ऐ। बड़ा अद्भुत अंबरी द्विश्श लभदा 
ऐ। सारे देवते विश्णु ते शिव जी दे अग्गे हत्थ जोले कारिये 
खड़ोते दे न। देवते चार-पंज होई सकदे न) 


: (किट्टे सुरै च) हे ईश्वर! साढ़ी रक्खेआ करो। हे प्रभू !! सब 


दा भला करो। 


जै-जै महाशक्तिओ।! हे देवतेओ।! तुं'दी म्हेशां गै जै होऐ। 


: हे महादेव ! साढ़े सारें पासेआ प्रणाम स्वीकार करो। 


: आओ-आओ महाशक्तिओ! तुं'दा सारें दा सुआगत ऐ। (हैरान 


होइएऐ) पर, अज्ज तुस इंद्र समेत सारे देवता इत्थें बैकुंठ कियां 
पधारेओ। अपनी गल्ल खु'ल्लियै दस्सो। 


: हे महादेव! पूरे देवलोक च सारे देवता महाबली महिशासुर 


नै रहाई दित्ते दे न, प्रजा बी त्रस्त ऐ.। सारे हा-हाकार ते त्राही- 
त्राही मची दी ऐ। सारी पृथ्वी सुन्न-मसान होई गेदी ऐ.। 
महिशासुर ने सुर्गे दा संघासन बी खुस्सी लेदा ऐ ते देवतें गी 
सुर्ग थमां निश्कासत करी दित्ता ऐ। धर्मे दै उप्पर घोर अत्याचार 
होऐ करदा ऐ। भूलोक उप्पर बी असुर लोक थां-थां घूम्मै- 
फिरे दे न। पूरी मनुक्ख जाति दुक्खै दी अग्गी च जलै दी ऐ। 


: (गुस्से नै) घोर अनर्थ...? (बदल-जन कड़कने दी अवाज सुतचदी 


ऐ) ऐसा कु'न ऐ जो साढ़ी शक्ति गी ललकारै करदा ऐ ? 

शिव 


इंद्र 


सारे 


शिव 


सारे 


विश्णु 


सारे 


विश्णु 


: महादेव! देवतें ते असुरें बश्कार पुरे सौ बरें थमां घोर संग्राम 


होआ र दा ऐ। असुरें दा स्वामी महिशासुर ऐ ते देवतें दा 
नायक में आपूं आं। अस सारे देवता उस पापी थमां युद्ध च 
हारी गे आं। उस दुश्टे अपनी बल ते छल-माया कन्नै अग्नि, 
पानी, हवा, चंद्रमा, सूरज समेत सारें देवतें गी रहाइऐ उ'नें 
गी अपने अधिकार थमां बंचत करी दित्ता ऐ। 


: हे इंद्र! एह्‌ ते बड़ी चिंता दा बिशे ऐ। इस महिशासुर गी 


कठोर दंड देना लोड़दा ऐ। 


: हे महादेव! हून तां राखश बी मनुक्खें आंहगर धरती पर घूम्मै 


दे न ते देवता दर-दर भड़कै दे न। प्रभू, तुस्सै साही रक्खेआ 
करो। इस दुश्टै दा बध करने दा कोई उपाऽ दस्सो। अजें तगर 
साढ़े सारें दे यत्न ब्यर्थ गे न। 


: (किङ्ठे सुरै च) हां महाशक्तिओ! सूर्य, इंद्र, अग्नि, वायु, 


चंद्रमा, यम, वरुण ते होर देवतें दे अधिकार खुस्सियै महिशासुर 
आपूं गै सारें दा अधिश्ठाता बनी बैठे दा ऐ। 


: हे देवतेओ! अस सारे उस दुश्ट दे बरताऽ थमां अति फिकरमंद 


आं। पर, महिशासुर गी ते वरदान प्राप्त ऐ जे उसदी मौत कुसै 
पुरशै दे हत्थै संभव गै नेई ऐ। 


: (किट्ठे सुरै च) हैं...? क्या उस दी मौत कुसै पुरशै दे हत्थे 


संभब नेई ऐ ? क्या होर कोई उपाऽ नेई ऐ...? 


: हां, उसदी मौत कुस पुरश दे हत्थै संभव नेई ऐ, पर, असंभब 


बी नेई ऐ। 


: (किद्के सुरै च, हैरानी च) हैं...? 
: पर, उसदी मौत सिर्फ इक नारी दे हत्यै गै संभब ऐ। ब्रहमा 


जी ते इस गल्लै गी चंगी चालली जानदे न। 

ब्रह्मा : (हसन होइऐ) पर, इक नारी उस बली ते छली असुर कन्ने 
कि'यां मक्रबला करी सकदी ऐ ? 


विश्णु : हे देवतेओ! चिंत्ता आहूली कोई गल्ल नेई। जेकर अस सारे 
देवते अपनी-अपनी दि'ब्ब शक्ति बरतियै इक दि'ब्ब-रूपी 
कन्या गी उत्पन्न करिऐ उसी अपने-अपने दि'ब्ब अस्त्र-शस्त्र 
प्रदान करचे तां ओह महिषासुर ते ओहदे सारे राखशें दा बध 
करी सकदी एऐ। 


शिव : हां चक्रपाणि विश्णु! एह्‌ सुझाऽ बड़ा चंगा ऐ। अस सारे 
अपनी-अपनी दि'ब्ज शक्ति बरतियै इक ऐसी दि'ब्ब कन्या 
गी उत्पन्न करनेंआं जो इस अत्याचारी दुश्ट दा बध करी 
देग। 


(“ऊं” उच्चारण दै कन्नै-कन्नै नि “म्मा-नि “म्मा संगीत बजदा 
ऐ। सतरंगी रोशनी प्रगट होंदी ऐ। रोशनी आहूली भेठा सारे 
देवता अपने हत्थ जौले करदे न।) 


सारे : (इक्कै सुरे च) 


जनमो, दि'ब्बेआ शक्ति जन्मो ॥ 

अपनी दि'ब्बेआ शक्ति बरतो। 

जनमो दि'ब्बेआ शक्ति जन्मो॥ 

पापी दा जो नाश करी देऐ, 

ऐसी दि'ब्बेआ कन्या जनमो। हां, ऐसी दि'ब्बेआ कन्या जनमो॥ 


सूत्रधार : इस चालली देवतें दे बचन सुनिऐ चक्रपाणि विश्णु ते महादेव 
ने असुरं उप्पर बड़ा रोह बुज्झेआ। शिव जी दे मत्यै पर 
त्रियुढ़ी तनी गेई। मूह त्रेढा होई गेआ। तां अति गुस्से च 
चक्रपाणि विश्णु दे मुख थमां इक बड्डा भारी तेज प्रगट 
होआ। इस्सै चालली ब्रह्मा, महादेव, इंद्र ते होर देवतें दे शरीर 

थमां बी बक्ख-बक्ख तेज प्रगट होए, सारे तेज इक थां किट्ठे 
होई गे। बाद च बड़े उच्चे सुरे च गरजना कीती। उं दे भयंकर 
नाद करी पूरा अंबर गूंजी उद्देआ। देवतें दिक्खेआ जे उस तेज 
दी ज्वाला सारी दिशाएं च फैल्ली गेदी ही। तेज दे किट्ठा होने 
पर ओह्‌ इक कन्या दे रूपै च परिवर्तत होई गेआ। सारे देवतें 
केई दि'ब्ब अस्त्र-शस्त्र प्रदान करिऐ देवी दा सम्मान कोता। 
देवतें दे नाद कन्नै गास बी हौला लग्गन लगा। देवतें दे तेज 
पुंज थमां प्रगट होई दी देवी गी दिक्खिऐ महिशासुर द्वारा 
सताए दे देवते बड़े खुश होए। देवी दा उच्चे सुरे च कोत्ते 
गेदे नाद करी पुरे विश्‍व च हलचल मची गेई। समुंदर कम्बी 
उट्टे, धरती डोलन लगी, अंधी-झक्खड़ झुल्लन लगे। 


{द्रिशश बदली जंदा ऐ।} 

सारे देवते 


देवते 


बैश्नो 


विष्णु 


देवता 


बैश्नो 
विष्णु 


द्विश्श-3 


(थोहड़े चिरे बाद, रंग-बरंगी रोशनी मंच दै मझाटे स्पाट पर 
पोंदी ऐ। देवी लाल वस्त्रें च सुशोभत एऐ। हत्थें च शंख, 
त्रिशूल, कृपाण, चक्कर बगैरा केई अस्त्र-शस्त्र धारण काते दे 
न। त्रै नेतर न। शेरे पर बराजमान ऐ। ओठें पर हलकी-हलकी 
मुस्कान ऐ।) 


: (देवी गी प्रणाम करदे होई जै-जै करदे न) जै देवी! जै!! 


जै!!! देवी, तुं'दी सदा गै जै होऐ। 


: (किङ्ठे सुरै च) देवी! तुस कु'न ओ ? विज्ञानमयी, तुस केह. 


करना चांहूदी ओ ? 


: हे देवश्रेश्टो! में ते तु दी गै द्रिश्टि कन्नै उत्पन्न होई दी आं। 


केह तुस लोग अपनी परमेश्वरी शक्ति गी नेई जानदे ? 


: देवी, तुस पूरे विशव दी माता ओ। तुस अति बल संपन्न 


वैष्णवी शक्ति ओ; तुस दुर्गा ओ। 


: (किट्ठे सुररै च) देवी तेरा नांऽ 'त्रिकला' होग। तुस विश्व 


दी म्हेशां रक्खेआ करेओ। गुणें अनुसार तेरे होर बी बड़े सारे 
नांऽ होंगन। वैष्णवी तेरा इक प्रमुख नांऽ होग। 


: मेरा नांऽ वैष्णवी ऐ...? 
: हां देवी, वैष्णवी बी तुं'दा इक प्रमुख नांऽ ऐ। सारे देवें 


अपनी-अपनी दि'ब्ब शक्ति प्रदान करिऐ थुहाड़ा वर्तमान रूप 

र 
बंश्ना 


ब्रह्मा 


इंद्र 


विश्णु 


सारे 


बैश्नो 


प्रदान कीता ऐ। देवी! सारी विद्यां जो स्रिश्टी पर हैन, थुहाड़े 
गै बक्ख-बक्ख रूप न। जगत च जिन्नी बी स्त्रियां हैन तुं'दी 
मै मूर्तियां न। हे जगदम्बा! इक मात्र तुसें गै इस विश्व गी 
व्याप्त करी रकखे दा ऐ। 


: हे महाशक्तिओ।! तुसें मेरा वर्तमान रूप किस लेई प्रदान कोता 


ऐ...? 


: देवी! तुं'दी उत्पत्ति दा बड्डा कारण स्रिश्टी पर फैल्‍्ले दे 


अत्याचार गी समाप्त करना ऐ ते धर्म दी रक्खेआ करना ऐ। 
लुकाई दी रक्खेआ करना, देवतें दी पदवियें ते मान-सम्मान 
गी ब्हाल करना ऐ। 


: हां देवी जी, महिशासुर ते उसदे असुरं भूलोक ते सुर्गलोक 


पर बड़ी तबाही मचाई दी ऐ। इस कारण सारे त्राही-त्राही 
मची दी ऐ। इ'नें राखशें थमां सताई दी सारी बस्सोआं पृथ्वी 
छोड़ी इद्धर-उद्धर नस्सी-भज्झी गेदी ऐ। देवतें थमां सुरै दा 
संघासन बी उस खुस्सी लेआ ऐ। सारे देवते उस कोला हारी 
गे न। 


: हे वैष्णवी! इस आस्तै तुस पृथ्वी पर जाओ। पाप ते पापी गी 


समाप्त करो। धर्म ते मानवता दी रक्खेआ करो। दुखिएं दे 
दुख-दर्द दूर करो। सारे विश्व दी रक्खेआ करो। पृथ्वी ते 
सुर्गलोक पर अमन-शांति गी व्हाल करो। जन कल्याण करो। 
देवतें दा भला करो। 


: (किट्ठे सुरै च) भला करो। देवी जी, भला करो॥ तुसें गी 


साढ़ा कोटि-कोटि प्रणाम ऐ। जै होऐ, देवी जै होऐ। तुं'दी 
सदा गै जै होऐ। 


: पर, एह सारे कम्म करने आस्तै मिगी शक्ति कु'न प्रदान करग। 

विष्णु 


शिव 


सारे 


बैश्नो 


देवता 


: देवी! तुसें एह सारे कम्म आपूं अपनी प्रेरणा कन्नै करने 


होंगन। इस्सै लेई तुसें गी सारें देवतें अपने नेकां दि'ब्ब अस्त्र- 
शस्त्र प्रदान करी दित्ते न तां जे तुस बिना कुसै दी सहायता 
दै पाप ते पापी दा नाश करी सको। 


: देवी! सारें देवतें दी इऐ मंछा ऐ जे हून तुस पूरे संसार दी 


रक्‍खेआ करो। 


: (इक्कै सुर च) देवी! साढ़ी सारें दी बिनती ऐ जे हून तुस 


पूरे विश्व दी रक्खेआ करो। 


: हे महाशक्तिओ! तुं'दी इच्छेआ अनुसार में विश्व च अमन- 


शांति ब्हाल करने दा पूरा पूरा प्रयास करंग। 


: (सारे इक सुरै च) 


जै देवी जै। तेरी सदा गै जै होऐ॥ 
धर्म दी रक्खेआ करेओ जाइऐ। 
दुखिएं दा दुख हरना जाइऐ॥ 

हां, धर्म दी रक्खेआ करनी जाइएऐ। 
दुखिएं दा दुख हरना जाइऐ॥ 


(देवते फ्ही 'जै-जै” करदे न। जोगी कारक गाना शुरू करदे न!) 


शक्ति कौन देव ने पैदा कीनी; कौन देव ने मानी। 
शक्ति औंकार ने पैदा कोनी शिव शंकर नै मानी॥ 
कौन देव तेरी तपे रसोइया कौन भरे जल पानी। 
सूरज देव तेरी तपै रसोइया इंद्र भरै जल पानी॥ 
जोतां जागदियां दरबार, म्हाड़ी माता दे दरबार। 

तेरै झंडा झुल्लै दरबार, म्हाड़ी माता दे दरबार॥ 


{द्रिशश बदली जंदा ऐ।} 

राखश 


राखश-1 


राखश-2 
राखश 
राखश-1 
राक्षश 
राखश-1 
राखश 
राखश-1 
राखश 
नारद 
राखस-2 


राखश 


द्विश्श-4 


(जंगल-जाड़ दा द्विश्श। ढ़ोल-ढमक्का बज्जै दा ऐ। चार पंज 
राखश नच्चै-त्रप्पै दे न। नारद जी दा प्रवेश होदा ऐ।) 


: नारायण! नारायण! 


(राखश नारद जी दी गल्ल अनसुनी करदे होई जोरदार 
गड़ाका मारदे न) 


: हाहाहा. 


: शक्तिशाली । शक्तिशाली॥ साढ़ा राजन शक्तिशाली ॥ 


शक्तिशाली साढा राजन। शक्तिशाली साढ़ा राजन॥ 


: नच्चो-त्रप्पो। 


(सारे किट्ठे सुरै च) शाबा! शाबा!! 


: चोनें-कूटें...? 
: साढ़ा दा'वा। 
: साढी हस्ती...? 


४ तपदा लावा। 


धरती अंबर...? 


¦ साढा सारा। 


: नारायण! नारायण! 


धरतीबासी...? 


थर-थर डरदे। 

राखश-1 
राखश 
राक्षश-2 
राखश 
राखश-1 
राखश 


नारद 


राखश 
नारद 
राखस-2 
राखश 


नारद 


राखश-1 


नारद 


राखश 


: देव-देवते... ? 

: साढा पानी भरदे। 

: जो कोई उच्चा होइऐ लंघदा...? 

: ओहूदा सिर निं सामां लभदा। 

: जो कोई साढे अग्गे अडदा...? 

: ओह्‌ निं फ्ही तां जींदा लभदा॥ 

: (टोकदे होई) सुनेआ कोई देवी आई...? 


खासी उसने धुम्म मचाई...?? 


: जी कैसी तुसें बात सुनाई। 


: उस दित्ता थुहाड़ा मान घटाई। 


(गुस्से च) लगदा उसदी शामत आई। 


: उस लैनी ऐ जान मुहाई। 
: सारे उसगी देवी मनदे। 


गुणगांदी ऐ दुनिया उसदे॥ 


: उसदी शक्ति मेटी देगे। 


उसदी हस्ती मेटी देगे॥ 


: दि'ब्बशक्ति ओह्‌ ऐ अड़ेओ। 


तेज ऐ उसदै मुखड़े अड़ेओ॥ 


: सोचो-सोचो इस दी कारी। 


आओ करचै एह दूर बमारी॥ 

सी कसा... गमक मनन कलम 


राखश-2 : आओ असुरेश्‍वर गी सुनाचै। 


राखश : हां, आओ असुरेश्‍वर गी सुनाचै॥ 
(सारे चली जंदे न) 
{द्रिश्श बदली जंदा ऐ।} 


FT Et क 


नारद 


महिशासुर 


नारद 


महिशासुर 


नारद 


अंक-2 
द्विश्श-1 


(महिशासुर दा दरबार लग्गे दा ऐ। धूड़-मतूड़ा शरीर, बाल 
खिल्लरे दे, शरीरै पर ना-मात्र रल्ले न। केई चाल्ली दे अस्त्र- 
शस्त्र धारण काते दे न। महिशासुर दे अट्ट मंत्री न, अट्ट 
चौकियां लग्गी दियां न। निर्देशक इं'दी संख्या घट्ट करी 
सकदा ऐ। में इत्थें द ऊं मंत्रिएं दा गे वार्तालाप लिखे दा ऐ/ 
नारद जी दी गल्ल चले दी ऐ।) 


: नारायण! नारायण!! हां राजन। ओह्‌ अतिसुंदर नारी ऐ। सारी 


लुकाई उसगी देवी मनदी ऐ। ओहदे मुख दे प्रकाश कन्नै पूरे 
हिमाले पर्बत पर चानन खिल्लरी दी ऐ। 


: हैं...? पर, नारदमुनि जी तुसेंगी कि'यां पता ऐ ? 


: असुरंदर! में ब्रह्मलोक, इंद्रलोक, कैलास परबत ते उसदै परैंत 


उस देवी दे दर्शनें लेई गेदा हा। उस देवी गी प्रणाम करिऐ 


आकाशमार्ग रस्तै समुद्र च स्थित तुं'दी राजधानी पुज्जी 
गेआं। 


: अच्छा, एह्‌ गल्ल ऐ। अगली गल्ल सुनाओ। 


* असुरद्र! विश्व च इक रत्न दै बरोबर ओह्‌ कन्या उत्पन्न होई 


दी ऐ। जिसलै में उस देवी कोल गेआ हा, उत्थें में देवी दी 
पुरी दिक्खी जेहड़ी सैंकड़ें कुमारिएं कन्नै व्याप्त ऐ। उं'दे चा 

__ 


महिशासुर 


नारद 


महिषासुर 


नारद 


महिशासुर 


नारद्‌ 


महिशासुर 


नारद 


महिशासुर 


नारद्‌ 


'महिशासुर 


सारें शा जो प्रधान ऐ, उऐ जेही देवतें, देत्यें ते यक्षें दै इद्धर 
बी कोई सुंदर कन्या नजरी नेई औंदी। 


: नारद जी, सच्चें गै ओह्‌ इ'न्नी सन्हाकड़ी ऐ ? 


: असुरंद्र। ओह्‌ ते अति सुंदर अंगें नै सुशोभत एऐ। में ऐसी 


कन्या पूरे ब्रहमांड च कदें कुतै निं दिक्खी। 


: हैं, इ'न्नी सुंदर...? 
: जी हां। सारे देवता, गंधर्व, रिशी ते होर केई दैत्तें दे अधिपति 


बी उस कन्या दी उपासना करदे न। 


: उपासना करदे न...? 


: पर, देवते ते गंधर्बे उप्पर जो जित्त प्राप्त करने च समर्थ नेई 


होऐ, ऐसा कोई बी व्यक्ति उस कन्या गी जित्तने च समर्थ 
नेई होई सकदा ऐ.। हां, असुरेश्वर! ऐसा सुंदर रूप में ते केह, 
कुसै नै बी, कदें कुतै निं दिकखेआ होना। ओहदे मुखड़े दे 
तेज दा प्रकाश झलना बी औखा ऐ। 


: नारदमुनि जी ओह्‌ कु'न नारी ऐ,...? 
: हे असुरेश्वर! नारियें च ते ओह्‌ नि'रा रत्न ऐ। तुं'दे संघासन 


दी शोभा बधाने जोग ऐ। 


: सुंदर...? अति सुंदर...? अद्धुत...? रत्न...?? हा...हा...(जोरै 


नै गड़ाका मारदा ऐ।) 


: हां, असुरेश्वर! ओह सच्चें गै इक रत्न ऐ। आखो अंबरा 


उप्परा कोई अप्सरा उतरी आई दी होऐ। असुरेद्र! हून मिगी 
जाने दी अनुमति देओ। नारायण! नारायण!। 


: नारद जी, तुस जाई सकदे ओ। 

प्रधस 


महिशासुर 
विघस 


सारे मैत्री 
विघस 


महिशासुर 
विघस 


प्रधस 


(नारद झटपट चली जंदा ऐ। उसदे जाने परेत मंत्री प्रधस 
महिशासुर पासे संबोधत होंदा ऐ।) 


: राजन! ओह्‌ कोई अप्सरा नेई ऐ। लगदा ऐ जे ओह्‌ कोई 


छल-विदूया ऐ। नारदमुनि जी ने जिस कन्या दी गल्ल थुहाडै 
कन्नै कीती ऐ, ओह्‌ ते म्हान देवी ऐ ते बैश्नो देवी नांऽ कन्ने 
प्रसिद्ध ऐ। सुंदर रूप धारण करने आहूली उस देवी गी पराशक्ति 
गलाया जंदा ऐ, पर, उस दा अपहरण करना ठीक नेई होग। 


: मंत्रीश्रेश्ट, तुस अपने बचार प्रगट करो। 


: राजन! उस देवी दे बारै च जो मंत्री प्रघस नै सुनाया बिलकुल 


सच्च ऐ, (ही बाकी मंत्रिएं पास संबोधत होंदा ऐ।) पर, 
जे कर सारें दा समर्थन होऐ तां असें गी राजन लेई उस कन्या 
दा वर मंगी लैना चाहिदा। 


(किट्ठे सुरे च) हैं...? वर मंगी लेना चाहिदा...? 


: हां, मंत्रीवरो! जेकर मेरी गल्ल ठीक लग्गै तां असें सारें मंत्रियें 


गी उस देवी कोल जाइए प्रार्थना करनी चाहिदी ऐ। 
(रोहै ने) प्रार्थना...? उस बैश्नो अग्गै...?? कैसी प्रार्थना...22? 


: हां, राजन! पैहूलें असें गी साम निति कन्नै कम्म लैना 


चाहिदा। जेकर इस कन्नै कम्म निं बनै तां दान दा स्हारा लैना 
चाहिदा; दान कन्नै बी कम्म निं बने तां भेद निति दा स्हारा 
लैना लोड्दा ते जेकर इस कन्नै बी कम्म निं बने तां खीर 
च दंड नीति दा प्रयोग करना चाहिदा। 


: पर, सुनने च आया ऐ जे ओह्‌ साढ़े राजन दे राज संघासन 


बरुद्ध रिशो-मुनियें ते लुकाई गी भड़का करदी ऐ ते पूरी 
लुकाई च उसी देवी दा सम्मान प्राप्त ऐ। 

महिशासुर 


विघस 


महिशासुर 


विघस 
महिशासुर 


विघस 


महिशासुर 


विघस 

विघस 


महिशासुर 


(विलमलाइएऐ) देवी...? मंत्री प्रचस उसी देवी मत कुआलो...। 


: असुरेश्वर! एह्‌ सच्च ऐ जे उस दी नीति असुरेश्वर दै बरुद्ध 


ऐ। 
(कचीची बढ़िऐ) कुसदी इ'न्नी हिम्मत जे मेरे संघासन दै 
बरुद्ध कोई साजश रचे ? 


: असुरेश्वर! एह कोई सधारण नारी नेई लगदी। 
: अच्छा ? एह्‌ दस्सो जे इसदा थौह्‌-ठकाना कुत्थें ऐ...? 


: कोई पता निं लग्गा असुरेश्वर! साढ़े दूतें पैहलें गै अति 


छानबीन कीती ऐ, पर, इस दे थौह्‌ ठकाने दा कोई पता निं 
चलेआ। सिर्फ इ'न्ना गै पता चलेआ ऐ जे इसदा नांऽ बैश्नो 
ऐ ते ओह्‌ अपना प्रचार करिऐ सारें गी साढे बरुद्ध भड़का 
करदी ऐ। ओह. थां-थां थुहाड़ा नरादर करै दी ऐ। 


(गुस्से च) नरादर...? मेरै बरुद्ध प्रचार...?? हा... हा... (जोरै 


नै हसदा ऐ।) घोर अपराध...? घोर अनर्थ...?? उसदी इ'न्नी 


हिम्मत ? ओहदी एह. मजाल...?? उसी इ'ना घमंड ऐ ? शैद 
उसी एह. पता निं जे इसलै अंबर, पताल, ते पृथ्वी पर कोहदा 
राज ऐ ? 


: बस तुं'दा गै राज ऐ राजन। 
: (गुस्से नै दंद करीचदा ऐ) ...बैश्नो...? हूं...? 


: असेंगी इसदे शड्यंत्र दा पूरा पता लाइऐ इस कन्नै बदला लैना 


पौना ऐ। 


: (जोरै नै) बदला...1 बदला...॥ हां... जरूर बदला लेता 


जाग। 

: असुरेश्‍वर! असेंगी इस बारे किश गंभीरता नै सोचना लोड्दा। 


: हा...हा... (गड़ाके दै बाद) सोची लेआ। सोची लेआ॥ इसदा 


उपाऽ बी सोची लेआ। 


: केह सोचेआ असुरेंद्र ...? 


: सोची लेआ एहदा उपाऽ बी। पर, इस थमां पैहलें इस बैश्नो 


दा पूरा-पूरा थौह-ठकाना, मां, बब्ब, रिश्ते-नाते सब दा पता 
लाओ। हां ते उननें लोकें दा बी पता करो जो लोक इसदी 
गल्लें च औंदे न ते इस दे समर्थक बने दे न। एह लोक बी 
सप्पें दे सपोले न। 


: पर, तुस कोई उपाऽ दी गल्ल करे दे हे। 
: हां, उपाऽ बी सोची लेदा ऐ। 
+ राजन! दना गल्ल ते सपश्ट करो। 


: ऐह्‌दा उपाऽ ऐ...रुकावट...। बिघन...। अत्याचार... । साधू- 


सँतें दे यज्ञें च खलल पाना। लुकाई दे हर कम्म च रुकावट 
उत्पन्न कोती जा। इं'दें सुखै च दुक्ख भरी देओ। इं'दी रोशनी 
च न्हेरा भरी देओ। 


: जी असुरेशवर। ऐसा गै कीता जाग। 
: ..ते जो इस बैश्नो दे अनुयायी बने दे न उं'दे घर-कोठे सब 


फूकी देओ। इं'दी पक्की दियां फसलां नश्ट करी देओ तां 
जे एह दुश्ट लोक नाजै दे दाने-दाने गी मुत्हाज होई जान। 
सारे सर ते तलाऽ खुश्क करी देओ जां उ'दे च जैहर भरी 
देओ तां जे एह्‌ लोक पानी दे तोपे-तोपे गी तरसन, ते एह 
लोक तरेहाए दे तरसदे, तड़फदे मरी-खपी जान। इं'दी जिंदु 
उप्परा बोटी-बोटी नोच्ची लेती जा। (कचीची बटदा ऐे।) 

सारे 


महिशासुर 
प्रधस 


महिषासुर 

विघस 

विघस 

: (किट्टे सुरे च) एह्‌ लोक पानी दी तोपे-तोपे गी तरसन ? 


हा...हा... हा... 
भुक्ख इ'नें गी निंगली जा। हा...हा...हा... 


अग्ग इ'नें गी फूकी टकाऽ। हा...हा...हा...। (सारे हसदे न) 


: एह बड़ा उचत सोचेआ, राजन | एह बलहीन, बुद्धिहीन लोक 


ते सारे देवता लाचार होइएऐ तुं'दी मुट्ठी च आई जांगन। 


: मुट्ठी च निं औंगन तां जांगन कुत्थें...? 
: ...ओह्‌ सब जांगन मौती दै मूंह। 
: ..ते में इ'नें दुश्टें गी अपने काबू च करी लैंग। जो मेरी शरणै 


च नेई औंगन उ'नें गी तड़फाई-तड्फाइएऐ मारी देंग। इ नें गी 
नोच्ची-नोच्ची खाही जांहग। हा...हा...। (जोरै नै हसदा ऐ।) 


: बिलकुल उचत सोचेआ राजन। 

: मंत्रीश्रेश्ट ...? 

: जी राजन...! 

: अपनें देत्या योधें गी गलाया जा जे बैश्नो दे समर्थकें दी 


कुडियें, स्त्रियें दा अपहरण करी लैन। अपहरण... । ब्याहू...। 
हा...हा...। (फ्ही जोरदार हासा) दिक्खना एह. कमीने जंदे 
कुत्थें न? 


: जी असुरेश्वर! तुं'दे हर आदेश दा पालन कोता जाग। 


: जाओ, इं'दा जीना, मरना, उद्ना, बौहूना, सौना, जागना सब 


ओखा करी देओ। इं'दे हासे, गड़ाके, खुशियां ते इं'दी सुख- 
शांति सब खुस्सी लेओ। बाहू दे फनूकें दा रुख मोड़ी देओ। 
इं'दें रैहन-बसेरें गी अग्ग लाई देओ। इ'नें गी एहसास कराओ 

जे महिशासुर किस हस्ती दा नांऽ ऐ ? जाओ मेरे आदेश दी 
पालना करो । मेरी हस्ती ? हा...हा... (हसदा ऐ) मेरी शक्ति 2? 
हा... हा...(अति डरोना हासा हसवा ऐ। रोशनी बंद होई जंदी 
ऐ।) 


{द्रिश्श बदली जंदा ऐ।} 


सारे 


आदमी-1 


आदमी-2 


आदमी-1 


द्रिशश : 2 


(अफरा-तफरी दा द्रिशश। मंच पर काफी रौला-रप्पा पेदा ऐ। 
राखश लोकें गी मारे, लवाड़ेै दे न। लोकें 'हाय-हाय ,, 
'बचाओ-बचाओ' दा करलद्द पाए दा ऐ। राखश 'मारो-मारो' 
आखदे लोकें पिच्छें दोड़े दे न। साधुजन बी लोकें कन्ने दौड़े 
दे न। उं'दे यज्ञ बगेर जुआड़ी दिचे गेदे न। हवन समग्गरी 
तांही-तुआंही खलारी दिंदे न। राखशें अग्गी दे मसेहरे बी | 
हत्थें च पगड़े दे न। बाद च रोशनी इक स्पाट पर पोंदी ऐ। 
द'ऊं आदमी मंच दै सामने आई जंदे न।) 


: हे ईश्वर! बचाओ। बचाओ॥ 
; इ'नें राखश पापिएं! इ'नें दुश्टें साढ़ियां पक्की दियां फसलां 


नश्ट करी दित्तियां न। फलें दे बाग-बगीचे बी जुआड़ी दित्ते 
न। 


: इनें दुश्टें साढ़े घर-कोट्ठे फूकी दित्ते न। इननें पापिएं पूरे जल 


स्रोत बी जरीले करी टकाए न। अस हून पानी कुत्थूं पीगे ? 
हे ईश्वर! साढ़ी इस सन्हाकड़ी धरती उप्पर तूं कैसा कैहर 
झोलेआ ऐ। हे देवी! साढ़ी रक्खेआ करो। इ नें राखशें थमां 
असें गी बचाओ। 


(पिच्छुआं राखशें दा जोरदार हासा सुनचदा ऐ।) 


: हे ईश्वर! इ'नें पापिएं एह सुंदर शैल धरती कैसी नरक बनाना 


लाई ऐ। मनुक्ख छोड़िए हून ते पशू, पखेरू बी सैहमी गेदे 

राखश-1 

आदमी 


आदमी-1 


आदमी-2 


आदमी-1 


राखश-1 


न। सारे जीव-जैंतू अपने-अपने रेहून- बसेरे छोड़िए इत्थोआं 
जान लगी पे न। नारियें दे सुहाग उज्जड़ी गे न। केई कुमारियें 
दा अपहरण होई चुके दा ऐ। उ'नें गी सताया जा दा ऐ। बच्चें 
पर बी अत्यचार होआ करदा ऐ। हे देवेश्वरी! साढ़ी रक्खेआ 
करो। इ'नें दुश्ट राखशें थमां असें गी बचाओ। 


(किश राखश चान-चकक आदमिएं कोल गुज्जी जंदे न ते 
डरौनी सूरत बनाइए उं दे पास घूरदे न।) 


: हून निं औनीं तुं'दी देवी। 
: हून निं बचदी जान थुहाड़ी। 


(आदमी पिच्छे-पिच्छैं हटदे न, राखश अर्गैं-अग्गें होदे न) 


: (किट्ठे सुरै च) मारो। मारो॥ पगड़ो। पगड़ो॥ कुसै गी बचिऐ 


जान निं देओ। 


: (सारे इक्कै सुरै च) बचाओ। बचाओ॥ साढ़ी रक्खेआ करो 


देवी। देवी, असें गी आइऐ बचाई लेयो। 


: ओ पापिओ! बस्स करो। तुं'दे अत्याचारें दी अति होई गेई 


ऐ, हाड सिरे दै उप्परें लंघन लगी पेआ ऐ। बस्स हून इ'यां 
लग्गन लगा ऐ, जि'यां...?... जि'यां...?? 


: (गल्ल पुड़छदे होई)... इ'यां लग्गन लगा ऐ जि'यां कोई 


बड़ा भूंचाल औने आहला ऐ जां कुतै धरती फटने आहली ऐ। 


: (राखशें पासँ संबोधन करदे होई) राखशलोको, तु दे अत्याचारें 


दा ऐंत बड़ नेडे उठी आया ऐ। बस थोहड़े जे सबर दी लोड़ ऐ। 


: चुप होई जा मूरखा...। मूह बंद रवख, नेई तां मुंडी धडे थमां 


'बक्ख करी देंग। 

आदमी-2 


राखश-2 


आदमी-1 


राखस-1 


आदमी-2 


आदमी-1 


राखश-1 


आदमी-2 


राखश-2 


: हे असुरो! एह्‌ प्रकृती दा नियम ऐ जे घुप्प न्हेरे परेंत सूरज 


अपनी सुंदर सतरंगी किरणें दी रोशनी खलारदा ऐ ते नमें 
जीवन दा सनेहा दिंदा ऐ। (लम्मा साहू भरदा ऐ।) आह! हून 
इ'यां बजोऐ करदा ऐ जे दुखड़ें दा न्हेरा तौले गै खत्म होने 
आहला ऐ ते नमां खुशियां, मेदां लेइऐ इक शैल सन्हाकड़ी 
सवेर औने आह्ली ऐ। 


: खुशियां....? हा... हा...। मेदां...?? हा...हा...। (फ्ही बाकी 


राखशें दा हासा बी ओहदे हासे ने रली जंदा ऐ।) 


: हे असुरलोको! तुं'दै अग्गैं छंदा ऐ जे संसार दी भलाई आस्तै 


एह अत्याचार दा रस्ता छोड़ी देओ। हिरख, समोध कन्नै 
जीओ ते सारें गी जीन देओ। 


: ओए, कोहूदी भलाई ? कैसी भलाई ?? हा...हा...(राखश 


डरोना जेहा गड़ाका लांदे न!) 


: हे असुरो! इस धरती गी छोडिऐ पताललोक चली जाओ। 


थुहाड़ा इससे च भला ऐ। 


: जाओ, देवी बैश्नो कोल जाइएऐ क्षमां प्रार्थना करो। देवी बड़ी 


दयालू ऐ ओह जरूर तुसें गी माफ करी देग। दुश्टो, देवी दे 
चरणें च जाई डिग्गो; नेई तां देवी तुसें सारें गी मारी मुकाई 
देग। 


: जाओ। जाओ॥ नट्ठो इत्थोंआं। आई बड्डी देवी तुं'दी। 
: ओह्‌ देवी इक दि'ब्ब-शक्ति ऐ। ओह्‌ तुं दी बी रक्खेआ 


'करग। 


: जा...जा... आया बड्डा दि'ब्ब-शक्ति आला। दिक्खी लैगे 


तुं'दी दि'ब्ब-शक्ति गी बी। 

आदमी-1 


आदमी-2 


राखश-1 


राक्षश-2 
आदमी-1 
आदमी-2 


आदमी-1 


राखश-1 
आदमी-1 
राखश-2 
आदमी-2 


राखश-1 


राखस-2 


लक 


आदमी-1 


: असुरलोको! हिरख-समोध कन्नै रौहना प्रकृति दा नियम ऐ 


ते लड़ाई-झगड़ा प्रकृति दे नियम बरुद्ध ऐ। 


: इस आस्ते लड़ाई-झगड़े दा राहू त्यागी देओ। शांति ते प्रेम 


दा रस्ता अपनाओ। 


: जाओ। जाओ॥ परें हटो। आए बड्डे शांति ते प्रेम दा पाठ 


पढ़ाने आले। मूरखो, तुसें गी साढी शक्ति दा किश ग्यान नेई ऐ। 


: मूरखो, तुसें गी ग्यान देने लेई गै ते अस इत्थें आए आं। 
: तुस नीच ओ। थुहाड़ा राजन नीच ऐ। 
: महिशासुर पापी ऐ, अत्याचारी ऐ। 


: महिशासुर अपनी शक्ति दा दुरुपयोग करै दा ऐ ते उस्सै दी 


शैह्‌ पर तुस लोक लुकाई गी प्रताड़त करे देओ। 


: अस तुं'दा सर्बनाश करी देगे। 

: मां बेश्नो तुं'दा सर्बनाश करी देग। 

: राजन तुं'दा ते तुं'दी देवी दा सर्बनाश करी देंगन। 

: देवी महिषासुर दी शक्ति दा समूलनाश करी देग। 

परें हट होए। ओह्‌ केढ़ा ऐ मौरी नै जम्मे दा जो महाबली 


असुरेश्वर दी शक्ति गी ललकार ? अस हर भूलोकबासी गी 
भस्म करी टकागे। 


हा, अस हर प्राणी गी मारी मुकागे। कच्चा चवाई जागे। 


: जदूं-जदूं बी करें इस धरती पर जुलमै दा कोई झक्खड़ 


झुलदा ऐ तां कोई ना कोई शक्ति अवतार बनिऐ धरती पर 
आई जंदी ऐ। 


TS 
CC-0. Dogri Sanstha, Jammu. Digitized by eGangotri 


आदमी-2 


राखश-1 


राखश-2 


आदमी-2 


राखश 
आदमी-1 
राखश-1 


आदमी-2 


आदमी-1 

राखश-1 

राखश-1 


--ते ओह्‌ शक्ति दा अवतार तुं'दा सर्वनाश करी देग। तुं'दे 
असुरराज गी समाप्त करी देग। इस धरती पर परतिऐ सुख- 
शांति होग। 


: हाए ओए...। आए बड्डे भविक्खवाणी करने आहले। पैहलें 


अपनी जिंदू दी खैर ते मंगो। (कटार लेइऐ घूरदा ऐ) 


: कमौनेओ, असें गी उस अवतार दा नांऽ बी दस्सी ओड़ो। 


: उस शक्ति दा नांऽ ऐ वैष्णवी; बैशनो देवी। असें गी पूरा 


बिश्वास ऐ जे देवी सारें दा भला करग। 
(किट्ठे सुरै च) हैं बेश्नो...? ओए, केढ़ी बैश्नो...?? 


: हां हां बैश्नो। मां बैशनो दी शक्ति अपरंपार ऐ। 
: हाए ओए देवी मां देओ पुत्तरो। 


: हां मां बैशनो। जाओ अपने महिशासुर गी गलाओ जे तुं'दा 


सारे दा काल बड़ा नेड़े आई गेआ ऐ। हून महिशासुर ते 
थुहाड़े जुलमें दा ऐंत तौले गै होने आहला ऐ। 


: महिशासुर गी जाई गलाओ जे जेकर उसी अपना भला लोड़दा 


ऐ तां मां बैश्नो दे चरणें च डिग्गिऐ माफी मंगी लै। 


: माफी...? कैसी माफी...?? हा... हा... (हसदा ऐ।) तुं'दी 


देवी कोला माफी...? जाओ-जाओ। आए बड्डे माफी दुआने 
आहूले। 


: बंद करो बकवास अपना। 
: कैसा इननें बैहमै गी पालेआ ऐ। 


: जरन्ना किन्ना अरसा भाइया ? 

राक्षश-2 : कडू हां पैन्ना फरसा भाइया। 
राखश-1 : हां, आ इं'दे टोटे-टोटे करचे। 
राखश-2 : अपने भुक्खे ढिड्डै गी भरचै॥ 


(राखश फरसे चुक्कियै मारने दी मुद्रा च होदै न। मंच पर 
परतियै भगदड़ मची जंदी ऐ।) 


आदमी : (किट्टे सुरै च) बचाओ-बचाओ। देवी बचाओ। मां बैश्नो 
बचाओ॥ इ'नें दुश्टें थमां साही रक्खेआ करो। 


(मारने लेई शस्त्र घूरदे न, आदमी करलाइऐ ढेर होई जंदे न। 
रोशनी जोगियें पर पोंदी ऐ।) 


जोगी गाना शुरू करदे न : 


राखश लोकें इस धरती पर कीता जीना म्हाल। 
होआ जीना औक्खा लोकें कंबदे गास पताल। 
हारी गे सब देव-देवता नेई सुज्झै कोई सार। 
जी नेई सुज्झै कोई सार। 


{द्रिश्श बदली जंदा ऐ।} 

बेश्नो 


आदमी 


द्रिश्शि : 3 


(देवी दा दरबार सज्जे दा ऐ। शेर बी माता दे कन्ने ऐे। माता 
लाल वस्त्रे ते केई दि ब्ब अस्त्रे-शस्त्रें नै सुशोभत ऐ। किश 
होर कुमारियां बी देवी दै आस-पास खड़ोती दिया न। देवी 
उच्चे आसन पर बराजमान ऐ। ओहदे उप्पर रंग-बरंगी रोशनिएं 
दा प्रकाश पवे दा ऐ। देवी अपने अनुयाइएं गी संबोधन करै 
दी ऐ/) 


: हे भक्तो! परमेश्वर पूर्ण ऐ। ओह जगत दी उत्पत्ति, पालन ते 


संहार करदा ऐ। एह कम्म करने लेई ओह्‌ अपने आप गी 
स्त्री ते पुरश द'ऊं रूपें च प्रकट करदा ऐ। जो वीर पुरुश न, 
ओह्‌ शेर न। शेरे पर महाकाली दी सुआरी ऐ। मत्थे पर चंद्रमा 
ऐ, जो भक्तें गी नंद ते प्रकाश दिंदा ऐ। जिसलै ओह्‌ रोहें 
ओंहूदी ऐ उसलै ओह्‌ राखसें उप्पर चक्र चलांदी ऐ। संसार- 
चक्र अपने पापें कनै लड्दा ऐ ते ओह्‌ नश्ट होंदा रोंहदा ऐ। 
ओह इक दुए गी चक्र-अस्त्र-शस्त्र नै चौड़ करदा ऐ। इऐ 
भगवती जी दा परोख चक्र-संचालन ऐ। बागै दे खराब बूदें 
गी माली पुट्टिऐ सुटी दिंदा ऐ ते उसदी शोभा बधांदा ऐ। 
उसदी एह निपुणता ऐ। माता दुर्गा दुश्टें दा विनाश करिए. 
जगत उप्पर दया करदी ऐ। (दो आदमी हफे दे प्रवेश करदे न।) 


: (किट्ठे बोलदे न।) मां बैश्नो जी दी जै। देवी जी तुं'दी सदा 


गै जै होऐ। तुसें गी साढ़ा प्रणाम ऐ। तुं'दी सदा गै जै होऐ। 
बोलो जै माता दी। 

सारे 
बेश्नो 


आदमी-1 
आदमी-2 
बेश्नो 


आदमी-1 
बेश्नो 


आदमी-2 


आदमी-1 


आदमी-2 


: (किट्ठे सुरै च) जै माता दी। जे बैश्नो देवी दी। 
: हे भूलोकबासिओ! केह गल्ल ऐ ? तुस इ'नें घाबरे दे की 


ओ ?? 


: देवी जी, अस बरबाद होई गे आं। बड़ा अनर्थ होई गेआ ऐ। 
: देवी जी! साढ़े ने बड़ी माड़ी होई ऐ। 
: (मिट्टी ग्लानी च) कैसे अनर्थ होआ र दा ऐ ?? अपनी गल्लै 


गी सपश्ट करिएऐ सुनाओ। 


: (हफे दे) उ'नें पापिएं ...? उनें दुश्टें...??? 
: कु'न पापी...? कु'न दुश्ट...?? 
: (घाबरे दे) देवी जी महिशासुर दे दानवें साढ़े घर-कोठे फूकी 


दित्ते न। पक्की दियां फसलां तैहस-नैहस करी दित्तियां न। 
इ'नें राखशें सारे सर ते तलाऽ बी जरीले करी दित्ते न। धरती 
पर त्राहि-त्राहि मची दी ऐ। 


: हां देवेश्वरी! धरती पर बड़ा अत्याचार होआ र दा ऐ। एह. 


असुरलोक साढ़ी कुडिएं, जनानियें दा बलपूर्वक अपहरण 
करी लेई जा दे न। साढ़ी ते साढ़े परिवार दी रक्‍खेआ करो। 
साढ़ी मान-मर्यादा दी रक्‍खेआ करो। पूरी मनुक्ख जाति दी 
रवखेआ करो। रक्खेआ करो, देवी, रकखेआ करो॥ हः 
(इसकन लगी पदा ऐ।) 


: हां, देवी मां, असें गी इ'नें असुरलोकें शा बचाओ । इ'नें दानवें 


साढ़ा जीना, मरना सब गै ओखा करी छोड़ेआ ऐ। 
(उससे बेल्लै दो रिशी बी प्रवेश करदे न।) 


: देवी मां! असें गी बचाओ। 

रिशी-2 
रिशी-1 
बैशनो 

रिशी-2 


रिशी-1 


आदमी-1 


बेश्नो 


आदमी-2 


बैश्नो 


: देवी मां! साढी रक्खेआ करो। 
देवी मां! हून तुस्से साढ़ा स्हारा ओ। साढ़ी सारें दी रक्खेआ करो। 
: हे रिशिओ! ऐसा केढ़ा संकट आई गेआ ऐ ? 


: देवी जी, एह्‌ दानवलोक साढ़ा कोई बी यज्ञ संपूर्ण नेई होन 


देऐ करदे। इ'नें केई रिशी-मुनि मारी दित्ते न। साढ़े केई 
आश्रम जुआड़ी दित्ते न। एह दुश्ट साढ़े धार्मक कम्में च 
बिघन पा र दे न। इं'दे डर कारण केई रिंशी-मुनि धरती पर 
दर-ब-दर भड़के दे न। महिशासुर ने सारें देवतें गी हराइऐ 
सुर्गे दा संघासन बी खुस्सी लेआ ऐ। एह दानव निंहत्थें ते 
निरबल लोकें गी मारै दे न, सता करदे न। पूरी धरती पर 
अफरा-तफरी मची दी ऐ। 


: हे जगजननी! साढ़ी रक्खेआ करो। पापिएं दा नाश करो। पूरे 


विश्व दी रक्खेआ करो देवी। 


: देवी जी, दानवें दे अत्याचार कारण मनुक्ख ते केह पशू- 


पखेरू बी घबराई गेदे न। देवी जी, कोई उपाऽ करो। बचाओ। 
साढ़ी रक्खेआ करो॥ 


: ओह्‌, एह्‌ गल्ल ऐ ? महिशासुर इ'न्ना बड्डा अत्याचारी 


असुर ऐ...? लगदा ऐ उसदी बुद्धि भ्रश्‍ट होई गेदी ऐ। पर, 
हे भूलोकवासिओ! घबराने दी कोई लोड़ नेई। थोहड़ा जेहा 
धीरज रक्खो, सब ठीक होई जाग। 


: देवी जी! साढ़ा धीरज दिक्खी गै ते इ'नें राखशें दा हॉसला 


'बधै करदा ऐ। 


: थोहडे चिर होर सबर करो भक्तो। इ'नें दानवे क*ननै निब्बड़ने 


'लेई किश सोच-बचार करने पौना ऐ। 

आदमी-1 


रिशी-1 


रिशी-2 


आदमी-2 


बेश्नो 


आदमी-1 


बैश्नो 


आदमी-2 


: देवी जी! इत्थें तौले गै किश करने दी लोड़ ऐ। इं'दे अत्याचार 


करी सारी लुकाई च अफरा-तफरी फैली दी ऐ। कुसै गी बी 
नां रत्ती भर अराम ऐ ते नां मासा नींदर ऐ। महिशासुर दा नांऽ 
लैंदे गै जयानें, स्यानें दे साह सुकी जंदे न। हे देवी! असें 
गी इं'दे अत्याचार कोला बचाओ। बचाओ! बचाओ !! 


: देवी मां! तुस्सै इस विश्व ब्रह्मांड गी धारण करदी ओ। 


थुहाडे थमां गै जगत दी उत्पत्ति होंदी ऐ। थुहाडे थमां गै 
इसदा पालन होंदा ऐ ते म्हेशां तुस्से कल्प दे अंत च सारें गी 
अपना ग्राह बनाई लेंदी ओ। 


: हे जगजननी! तुस्से त्रोनें गुणें गी उत्पन्न करने आहली सब 


दी प्रकृती ओ। कालरात्रि, महारत्रि ते मोहरात्रि बी तुस्सै ओ। 
देवी जी! तुस ते सब जानी-जान ओ। 


: देवी जी! इत्थें तौले किश करने दी लोड़ ऐ; नेई तां एह दानव 


पूरी मानव जाति गी मारी मुकाई देंगन ते इस सन्हाकड़ी धरती 
गी सुन्नसान ते बंजर बनाई देंगन। एह्‌ पूरा ब्रहमांड गै शुन्य 


होई जाग। 


: हे भूलोकबासिओ! ऐसा नेई होग। सब किश तौले गै ठीक 


होई जाग। चिंता करने दी कोई लोड़ नेई । बस थोहडा जेहा 
धीरज रक्‍्खने दी लोड़ ऐ। 


: पर, अंदू तगर बड़ी देर होई जाग। माहिशासुर दे सितम रोकने 


लेई असेंगी तौले शा तौले किश करना लोड्दा। 


: पर, इस समें कोई बी दि'ब्ब शक्ति दा प्रयोग करना उचत 


नेई होग। इस लेई, इ'नें राखसें बरुद्ध पैहलें तुसेंगी आपूं गै 
लड़ने पौना ऐ। 


* देवी जी,...असुरें दै बरुद्ध तौले शा तौले किश कारवाई करने 


दी लोड ऐ। 

बेश्नो 


सारे 


बैश्नो 


सारे 
बैश्नो 


आदमी-1 


बैश्नो 


सारे 


बैश्नो 
आदमी-2 
आदमी-1 


सारे 


: तां तौले दा उपाऽ ऐ ...एका...। सब-जने इकजुट होई जाओ। 


एका बड़ी बड्डी शक्ति ऐ। 


: एका...? 


: हां एका...। एका लोकें दी शक्ति ऐ। थुहाड़ी अपनी शक्ति 


ऐ। अपने सारे भेद-भाव भुलाइऐ इकजुट होई जाओ। 


: (किट्टे सुरे च) एका ...? शक्ति ? साढी अपनी शक्ति...?? 


: हां शक्ति...। सारी जनता गी इकजुट करिऐ इस अत्याचारी 


दै बरुद्ध संघर्श करने लेई किट्टा कीता जा। 


: देवी जी! एह भोले-भाले लोक इ'नें खूंखार राखशें दा 


मक्राबला कि'यां करंगन ? 


: एकता कन्नै...। भूलोकवासिओ! एकता इक ऐसी शक्ति ऐ 


जिसदै अग्गैं बड़े-बड़े शक्तिशाली संघासन बी हिल्ली जंदे 
न। बड़े-बड़े करूर राजा बी एकता दी शक्ति अग्गैं झुकी जंदे 
न। बस थोहड़ी जेही हिम्मत ते हौसले दी लोड ऐ। 


: (हत्थ उप्पर चुकिऐ) साढ़ा एका...?... जिंदाबाद! सारी 


जनता...? ...जिंदाबाद्‌!! पूरी लुकाई?... जिंदाबाद! देवी 
शक्ति...? जिंदाबाद !! 


: हां, सारे एका करिऐ जाओ। उ नें दुश्टें गी मारी दूर नठाओ॥ 
: आओ, एका करिऐ आओ। सारे किट्रे रलिऐ आओ॥ 

: बोलो जैकारा शेरेंआली दा। 

: जै माता दी। जे शेरेंआली माता दी॥ (त्रै जैकारे लाइएऐ चली 


जंदे न 
{द्रिशश बदली जंदा ऐ।} 

Po 


राखश-1 
राखश-2 


राखश-1 


राखश-2 


लोकें दा शोर: 


राखश-1 


राखश-2 


राखश-1 


राखश-2 


द्विश्श-4 


(जंगल दा वातावरण। किश राखश अपने अस्त्रे-शस्त्रे ने 
सुसज्जत होइएऐ रस्ते च बेठे दे न। नशे दी हालती च, हासे- 
गड़ाके च डुन्बे दे न। 


: मित्तरो, अज्ज कोई भारू निं फसेआ। 
: मढ़ो, भारू छोड़ी अज्ज कोई चिढ़ी बी निं फड़की। 
: भाइया अज्ज ते सोका पेदा ऐ। सच्चें गै कोई चिढ़ी बी हत्थ 


निं आई। 


: (गड़ाका मारिए.) झूठ...। लब्भी ते ऐ ही, पर, हत्थ निं आई। 


एं हें... हत्थ निं आई ते थूह्‌ कोड़ी। हा... हा...। 


(परतिऐ हसदा ऐ, ओहूदे हासे ने सारें दा हासा रली जंदा 
ऐ। थोहड़े चिरे बाद लोकें दा रला सुनचदा ऐ। “मारो मारो” 
दा रौला कोल ओंदे बझोंदा ऐ।) 


(किट्टे सुरै च) मारो। मारो...॥ 


: (हरान होए दे) मड़ो, एह कनेहा रौला पेदा ऐ ? 


(सारे चकने होई जंदे न, खड़ोइऐ अङ्डियां चुक्किएऐ रौले 
आहले पसे दिक्खन लगदे न।) 


: ओह्‌ दिक्खो...(सारे दिक्खन लगदे न) एह लोकें दा जत्था 


ते साढे गै पासै आवै र दा ऐ। पता निं केह गल्ल ऐ...? 


: एह ते लोकें दा समुंदर-जन औंदा लग्गै र दा ऐ। 
: ऊं... हूँ... (डूरा भरदा ऐ) मेरा बचार ऐ जे कोई म्हततवपूर्ण 


आदमी मरी गेआ होना ते एह्‌ सब्भै लोक उस दे नड़ोए च 
शामल होए दे न। हा... हा...। (हसदा ऐ्‌) 

राखश-1 


राखश-2 


राखश-1 


सारे आदमी : 


राखश-2 


राखश-1 


राखश-2 
राखश-1 
राखश-2 


राखश-1 


आदमी 


: चुप कर मूरखा। कदें इ'ननें मते लोक बी कुसै दे नडोए च 


शामल होंदे न। 


: जा... जा... आया बड्डा अकली आला। 


: बेवकूफो! इ'न्नी खलकत दिक्खो। सुट्टी दी भुंजां सरेआं निं 


पवै दी। एह सब्भै डांगें-सोटें ते अस्त्रें-शस्त्रें नै सुसज्जत 
होइऐ साढे गै पासै आवै र दे न। 


(किट्टे सुरै च) पकड़ो। पकड़ो॥ मारो। मारो॥ (रोला होर 
नेड़े सुनचदा ऐ।) 


: (घबराए दे) मूरखो! एह ते सिद्धा साढे गै पासै आवै र दे 


न 


: कुतै असें गी ते निं नडोऐ भेजी देंन। हो...हो...ही...ही 


(डरोना जेहा हासा हसदा ऐ।) 


: नड़ोआ तेरा जां कोहदा...? 
: तेरा... 
: मेरा निं तेरा...। 


: साढे सारें दा बेवकूफो। अपना डेरा-डंडा चुक्कों ते दुड़की 


पेई जाओ। लगदा ऐ एह सारे-जने असें गी गै नड़ोऐ भेजने 
लेई इत्थें आवै दे न। 


('मारो-मारो' दा राला बिलकुल नेड़े उठी औँदा ऐ। किश 
आदमी ते राखश आमने-सामने आई जंदे न।) 


; (किट्ठे सुरै च) नट्ठो दुश्टो, धरती छोड़ो। छोड़ो, साढ़ी धरती 


छोड़ो॥ 
अज्ज निं बचदी जान थुहाड़ी। नट्टों जेकर जान बचानी॥ 

राखश-1 


राखश-2 


राक्षश-1 


राखश-2 


राक्षश-1 


आदमी 


राखश 
आदमी 
राखश-2 


आदमी-1 


आदमी-2 


: (बाकी राखशें पासे संबोधत होइऐ) डरे रवो। डटे रवो ॥ दिक्खी 


लेनें आं केढ़ा सूरमा ऐ साढ़े ने मुकाबला करने आहला ? 


: एह्‌ लोक ते उस्सै बैश्नो दे समर्थक लगदे न। 


: कोल आई लेन दे इ नें सपोलें गी, इं'दे सिर धड़े थमां बक्ख 


निं कीते तां साढ़ा बी नांऽ नेई। 


: चलो, अज्ज इं'दे खून्नै गी पीने आं ते अपने ढिड्डे दी भुवखै 


गी शांत करने आं। 


: दना इ'नें गी नेडे ते ओन देओ। इक-इक गी कच्चे निं चबाया 


तां साढ़ा बी नांऽ नेई। 


(लोक मंच पर आई जंदे न। अपने शस्त्रें नै मारने गी 
ललकारदे न।) 


: (किट्टे सुरै च सुर) छोड़ो-छोड़ो। धरती छोड़ो॥ साढी प्यारी 


धरती छोड़ो॥ 


जीन देओ ते जीन सिक्खो। दुखिएं दा दुक्ख हरना सिक्खो॥ 
हां, दुखिएं दा दुक्ख हरना सिक्खो। 


: (किट्टे बोलदे न) ओए, तुस कु'न ओ...? 
: (किट्टे सुर च) अस इत्थों दे बसनीक आं। 
: तुस केह्‌ चांहदे ओ ? 


: अस चाहनें आं जे तुस साढ़ी सुंदर-शैल सन्हाकड़ी धरती गी 


नेई जुआड़ो। असें गी इत्थें अमन-शांति कन्नै रौहन देओ। 


: तुस इस धरती गी छोडिऐ पताललोक चली जाओ। असें गी 


हिरख-समोध कन्नै इत्थें रौहून देओ। अस अमन-शांति कन्नै 
जीना चाहनें आं। 

राखश 


आदमी 


राखश-1 


राखश-2 


राखश-1 


आदमी-1 
राखश 


आदमी 


राखश 


आदमी-2 


राखश-2 


आदमी-1 


: (किट्ठे सुरे च) तुस जीना चांहदे ओ...? 


: (सारे किट्ठे सुरै च) हां...हां, अस जीना चाहनें आं। अस इस 


धरती गी हरा-भरा ते फलदा-फुलदा दिक्खना चाहने आं। 


: ...ते अस इस धरती गी जुआड्ना चाहनें आं। हा...हा...। 


: जित्थें होंगन भूत बलैहनें, उत्थें होंगन साढ़े ठकाने॥ हा... 


हा... 
(ओहदे हासे कन्नै सारें राखशें दा हासा रली जंदा ऐ। लोक 
डांगा-सोटे चुक्के दे अग्गे-अग्गें बधदे न, राखश पिच्छें- 
पिच्छैँ हटदे जंदे न) 


: (किश डरे दे न) भई, एह डांगा-सोटे कोहदे लेई...? एह 


बरछे-फरसे कोहदे लेई ?? 


: एह डांगा-सोटे थुहाड़े लेई। एह बरछे-फरसे थुहाड़े लेई॥ 
: (किट्टे सुरै च) साढ़े लेई...? 
: (किट्टे सुरै च) हां... हां... थुहाड़े लेई। थुहाड़ी खातरदारी 


'लेई। 


: (कि सुरे च, ऐं 2 ऐं... हैं ?? 
: हां...हां... एह डांगां-सोटे, एह बरछे, फरसे सब थुहाड़े लेई। 


तुं'दा इऐ लाज ऐ। 


: पर, साढ़े पर इ*ना गुस्सै की ओ ? किट्ठे होइऐ सारे-जने की 


आए ओ ?? 


: हां... हां... सारे-जने किट्टे होइऐ आएं आं। कल्ले-दकल्ले 


गी ते तुस मारिऐ कच्चा चबाई छोड़दे ओ। 

आदमी-2 


आदमी-1 


राखश-1 


आदमी-2 


आदमी 


सारे 


: मूरखो, एह देवी जी दी आग्या ऐ जे तुसें गी इस धरती थमां 


खदेडेआ जा। इस लेई असेंगी जो कोई बी उपा5$ करना पोग; 
जरूर करगे। 


: तुसेंगी इत्थूं नठाइऐ गै असेंगी शांति थ्होनी ऐ। इ'ऐ मां बैश्नो 


दी इच्छेआ ऐ। इऐ आग्या ऐ। 


: बैश्नो दी इच्छेआ...? 


हां... हां... देवी जी दी इऐ इच्छेआ ऐ। बोलो जैकारा 
शेरंआली दा॥ 


(किट्ठे सुर च) मां बैश्नो जी दी जै। जै तेरी सदा गै जै होऐ॥ 


बोलो जे माता दी। 


: पापी दुश्टो, नट्टो इत्थों। जे मां शेरेंआहूली दी। 


(आदमी डांगा-सोटे, शस्त्र चुक्के दे राखशें दा पीछा करदे 
न। राखशें च भगदड़ मची जंदी ऐ। किश नठी जंदे न। किश 


मंच उप्परा ख ल्ल डिगगी पोंदे न। लोक फ्ही देवी दा जैकारा 
लादे न।) 


{द्रिशश बदली जंदा ऐ।} 
रॅ 

राखश-1 


महिशासुर 


राखश-2 


महिशासुर 


राखश-1 


महिशासुर 


राखश-2 


अंक-3 
द्विश्श-1 


(महिशासुर दा दरबार लग्गे दा ऐ। सारे मंत्री मजूद न। दो 
राखश दोड़दे प्रवेश करदे न) 


: (घाबरे दे) महाबली असुरेश्‍वर दी जे। तुं'दी सदा गै जै 


होऐ॥ (महिशासुर दे परें च डिग्गी पोंदे न।) 


: पर, तुस इ'न्ना घाबरे दे की ओ ? उ'आं सब कुशल-मंगल 


ते है ना...?? 


: राजन! कुशल-मंगल गै ते नेई ऐ। अस उज्जड़ी गे आं। साढ़ा 


सर्बनाश होई गेआ। 


: (गरजिएऐ) सर्बनाश...? कुस दी इ'न्नी हिम्मत...? कुस दी 


मौत आ'ले देआ दी ऐ ? कु'न मौती गी गलै नै लाना चांहूदा 
ऐ...? (गुस्से च चन्न बटदा ऐ।) 


: असुरेशवर! साढ़े पर बड़ा अत्याचार होऐ र दा ऐ। 
: अत्याचार...? कुस दी इ'न्नी मजाल ऐ जे साढे पासै कोई 


अक्ख उबड़ी चुक्किऐ बी दिक्खै...? 


: राजन! अज्ज भूलोक-बासिएं किट्ट होइऐ साढ़े पर बड़ा 


जोरदार आक्रमण कीता ऐ। साढ़े केई दानव योधा मारी दित्ते 
गे न ते बड़े सारे घाहूल होई गेदे न। 

महिशासुर 
राखश-1 
महिशासुर 


राखश-2 


महिशासुर 


राखश-3 


महिशासुर 


राखश 


महिशासुर 


विघस 


: हैं...? पर, एह साजश कुस दुश्टे ने रची ऐ ? 

: असुरेश्वर! एह्‌ शड्यंत्र उस्सै बैश्नो देवी दा ऐ। 

: ओह्‌, एह गल्ल ऐ ? 

: हां...राजन। एह्‌ उऐ बेश्नो ऐ जिसने थुहाड़ा पैहलें बी नरादर 


कीता हा। 


: नरादर...? (गुस्से ने घूरदा ऐ।) 


: हां, असुरेश्वर! एह्‌ भोली-भाली लुकाई उस्सै दी बरगलाई दी 


ऐ; नेई तां इं'दे च इ'न्नी हिम्मत कुत्थे जे एह साढ़ा बरोध 
करनं ? 


: हूं...। (गुस्से ने चब्बू बी बटदा ऐ।) उस बैश्नो दे समर्थकें 


असें गी ललकारिऐ चंगा निं कीता। उ नें रींगडे दे खक्खरे 
गी हत्थ पाया ऐ। इ'नें लोकें गी इ'न्ना पता नेई जे महिशासुर 
दे चलने कन्ने धरती थर-थर कंबदी ऐ। मेरे रोहे नै सर ते 
तलाऽ सुकी जंदे न। हवा अपना रुख मोडी लैंदी ऐ। मेरा नांऽ 
सुनदे गै जयानें-स्यानें दे साहू सुकी जंदे न। (जोरे ने) क्या 
इ'नें लोकें गी इ'न्ना पता नेई ...? 


: (किट्टे सुरै च) इ'नें लोकें गी चंघी चालली पता ऐ राजन। 
: ...जे पता ऐ तां इं'दी इ'न्नी मजाल...? इस बैश्नो दे समर्थकें 


गी कदें बी बखशेआ निं जाग। इ'नें गी कठोर दंड दित्ता 
जाग। एह्‌ बैश्नो...? मेरी बैश्नो ?? मंत्रीश्रेश्ट! इस बारे तुं'दा 
केह, बचार ऐ ? (अपनियां उंगलियां मरोड़दा ऐ।) 


राजन! उ'आं एह बैश्नो अति सुंदर ते सुशील ऐ। थुहाडे 
संघासन दी शोभा बधाने दै योग्य ऐ। 

महिशासुर 


विघस 


महिशासुर 


प्रधस 


महिशासुर 


विघस 


महिशासुर 


विघस 
महिशासुर 


प्रघस 
महिशासुर 
विघस 


मंत्री 
महिशासुर 


: सुंदर...? सुशील...?? संघासन दी शोभा...??? हा...हा... 
सुः 


(जोरदार गड़ाका मारदा ऐ।) 


: राजन! ओह्‌ ते सुग दी अप्सरा लगदी ऐ। 


अप्सरा...? मेरी अप्सरा...?? (हा...हा...फ्ही जोरदार हसदा 
ऐ।) 


: राजन! थुहाड़े संघासन दी शोभा बधाने योग्य ऐ। 


: पर, अजें तक उसी पाने लेई मेरी हर कोशश नकाम गै रेही 


ऐ। उसने केई बारी पहलें बी मेरा नरादर कीता ऐ। 


: हां, सच्च गलाया असुरेश्वर, उसने साढा; मतलब थुहाड़ा 


म्हेशां गै नरादर कीता ऐ। 


: मंत्रीश्रेश्ट! इस बैश्नो गी प्राप्त करने लेई कोई ठोस योजना 


प्रस्तुत कीती जा। 


: जी राजन! असें गी जरूर गै किश बचार करने पौना ऐ। 


: मेरा बचार ऐ जे...जे... (रुकी जंदा ऐ) 


(गल्ल पुड़छी लौंदा ऐ॥) तुस आदेश देओ असुरेश्वर। तुं'दे 
हर आदेश दा पालन कोता जाग। 


: मंत्रीश्रेश्ट! कोई अपना बशेश दूत भेजिऐ उस गी मेरा सनेहा 


देओ जे अ'ऊं उस कन्नै ब्याह रचाना चांहूनां। 


: जी...? 


(सारे किट्टे सुर च) ब्याह...? 


; हां ब्याह्‌। जेकर ओह मेरे इस प्रस्ताव गी स्वीकार नेई करे 


तां कुसै बल जां छल-विदूया कन्नै उसी मेरे तगर सुरक्खत 

ढंगे नै पुजाया जा। में सच्चें गै उस कनै ब्याह रचाइऐ उसी 
अपने संघासन दी शोभा बनाना चाहनां। 


विघस : जी राजन! जो आग्या | तुं'दे इस आदेश दा पालन कीता जाग । 
(संत्री प्रथस, सेनापति ते दूत पास संबोधत होइऐ ॥9 मंत्री 
प्रघस, सेनापति तामर ते विद्युत्प्रभ तुस उस कोल राजन दे दूत 
बनिऐ जाओ ते राजन दा एह प्रस्ताव बैश्नो तगर पुजाओ। 


रवै : (किठ्ठे सुरे च) जो आग्या। (त्रैव चली जंदे न/) 
{द्रिशश बदली जंदा ऐ।} 

जया 


विद्युत्प्रभ 


जया 


द्विश्श-2 


(बैश्नो देवी आंतरध्यान च लीन ऐ। अट्टें बांहिएं आहूली ते 
शेरे दी सुआरी करने आहली, इक उच्ची चौकी पर बैठी दी 
ऐ। आस-पास केई कुमारियां खड़ोती दियां न। भेंट दे सुर 
सुनचदे न।) 


आई गेई, आई गेई, आई गेई। 

शेरे आहूली मां आई गेई॥ 

मोहनी मूरत प्यारी-प्यारी। 

भक्तें दे मन भाई गेई। 

सारें पूरी होई गेई आशा॥ 

होई गेई सारें दूर नराशा। आई गेई ...आई गेई...॥ 


(रोशनी पैहूले आहले स्पाट थमां बंद होई जंदी ऐ ते दूए 
स्पाट उप्पर योंदी ऐ। महिशासुर दा मंत्री प्रस, सेनापति ते 
विद्युत्रभ (दूत) देवी दे नवास स्थान कोल पुज्जी जंदे न। 
पर, देवी दी दुआरपालका जया उ नें गी मुख दुआर पर अरे 
होइऐ मिलदी ऐ।) 


: हे अतिथिओ! तुस कु'न ओ ते कुत्थोंआ आए ओ ? 
: अस महाबली असुरेशवर दे बशेश दूत आं। मेरै कन्नै मंत्री 


ते सेनापति बी आए दे न। 


: देवी दे नवास स्थान पर तुं'दा सुआगत ऐ। 

प्रधस 


जया 


प्रधस 


सेवक 


प्रधस 


जया 


जया 
बैश्नो 


जया 


बैश्नो 


प्रधस 


: अस तुं दी देवी कनै मलाटी करना चाहनें आं। राजन असुरेश्वर 


दा बैश्नो दे नांऽ इक बशेश सनेहा ऐ। 


: सनेहा ? कैसा सनेहा ऐ ?? 


: एह सनेहा बैश्नो दै नांऽ ऐ। राजन बैश्नो कन्नै ब्याह रचाना 


चांहदे न। 


: पर, देवी ने ते आदिकाल थमां गै सदा-सदा लेई कुमारी रौहने 


दा बरत धारण कोते दा ऐ। इत्थें होर बी कुमारियां हैन उं'दे 
चा बी तुसें गी कोई उपलब्ध नेई होई सकदी। इस आस्तै देवी 
कन्नै ऐसी-वैसी गल्ल करना बी उचत नेई ऐ। हे बशेश दूतो । 
इस लेई तुं'दे अग्गैं नवेदन ऐ तुस देवी कनै मलाटी कोते 
बिना गै परतोई जाओ। 


* पर, राजन दा एहू प्रस्ताव बैश्‍नो तगर व्यक्तिगत पुजाना बड़ा 


जरूरी ऐ। ऐसा करने लेई असें गी राजन दा आदेश ऐ। 


: ठीक ऐ। आओ, देवी जी कने आपूं मलाटी करी लैओ। 


(रोशनी मुख स्पाट पर मोदी ऐ। जया दे पिच्छेपिच्छे दूत 
बी देवी कोल पुज्जी जंदे न।) 


: देवी जी तुं'दी सदा गै जै होऐ। 
* दुआरापालका केह्‌ गल्ल ऐ ? एह्‌ कु'न मैह्मान आए न ?? 
: देवी जी, एह्‌ असुरराज महिशासुर दे बशेश दूत न। तुं'दै नां 


कोई सनेहा लेइऐ आए न। 


: आओ। आओ।॥ मेरे नवास स्थान पर तुं दा सारें दा सुआगत 


ऐ। हां, ते दस्सो माहिशासुर दा मेरै नांऽ केह सनेहा ऐ? 


: ओह्‌ तुं दै नै...(अटकी जंदा २४9) 

प्रधस 


र्न टर त्प न भ 
विदूयुत्प् 


तामर 
बैश्नो 


प्रधस 


बैश्नो 


विद्युत्प्रभ 


बैश्नो 


: हां..हां दस्सो ? खु'ल्लिऐ गल्ल करो। 


: राजन असुरेशवर ने तुं'दे नांऽ ब्याह दा प्रस्ताव भेजेआ ऐ। 


ओह तुसें गी वरण करना चांहदे न। 


: देवी! महाबली असुरेश्वर प्रराक्रमी, प्रतापी ते अति बुद्धिमान 


ऐ, महिशासुर नांऽ कन्न प्रसिद्ध ऐ। ओह्‌ महाबली युद्ध भुमि 
च सारे देवतें गी पराजत करी चुके दा ऐ। हून ओह्‌ पूरी 
त्रैलोकी गी जित्तिऐ तुसें गी सौंपी देंगन। देवी! देवतें दी सैना 
गी लताड़ने आहला महाबली महिशासुर तुं'दा वरण करना 
चांहदा ऐ; तुसें गी अपने संघासन दी शोभा बनाना चांहूदा ऐ। 


: किरपा करिऐ एह प्रस्ताव स्वीकार करी लैओ। 
: महिशासुर दा एह बचार निंदने जोग न। 


: एह प्रस्ताव स्वीकार करना गै थुहाड़ी भलाई ऐ; असें गी 


इ'ब्बी आदेश ऐ जे सैहमती कन्नै गल्ल नेई बने तां बल जां 
छल-विद्या दा प्रयोग करिऐ तुसें गी हर स्थिति च राजन तगर 
पुजाया जा। 


: मंत्रीवर! में असुरलोकें दा बध करने लोई गै इत्थें उपस्थित 


होई आं। महिशासुर पापी ऐ। उसदे पाप दा घडा लबा-लब 
भरोई गेदा ऐ। महिशासुर अपनी शक्ति दा दुरुपयोग करे दा 
ऐ॥ ओह्‌ बेदोसे भूलोक-बासिएं ते देवतें पर अत्याचार करै 
दा ऐ। ओहदा ऐंत तौले गै निश्चत ऐ। 


: हा...हा...हा (जोरै नै हसदा ऐ।) असुरेशवर दा ऐंत...? 


असंभव ? उं'दा ऐंत ते संभव गै नेई ऐ कि जे उ'नें गी अमर 
रौहने दा वरदान प्राप्त ऐ। 


: जदूं तक ब्याह दी गल्ल ऐ तां में सदा कुमारी रौहने दा बरत 

प्रधस 


बैश्नो 


प्रथस 


बैश्नो 


तामर 


बैश्नो 


कुमारियां 


सूत्रधार 


धारण कोते दा ऐ। महिशासुर दा एह प्रस्ताव मिगी स्वीकार 
नेई ऐ। 


: तुसें गी राजन दी शक्ति दा ठीक-ठीक अनुमान नेई ऐ। 


असुरराज म्हान शक्तिशाली ऐ। 


: ठीक ऐ, उस दी चुनौती मिगी स्वीकार ऐ। पर, इक शरत 


ऐ...? 


: कैसी शरत...? 


: में एहू प्रण पाए दा ऐ जे जो बी योधा मेरे कन्नै युद्ध करिऐ 


जित्त प्राप्त करग में उसी अपना वर स्वीकार करी लैंग। जाओ 
अपने महिशासुर गी गलाओ जे मेरे नै युद्ध करै। 


: पर, राजन दा असें गी आदेश ऐ जे तुसें गी बल जां छल- 


विद्या कन्नै उं'दे तगर पुजाया जा। इस लेई तुस अपनी 
इच्छेआ कन्नै चली पवो नेई तां असें गी बल जां छल-विदूया 
दा सहारा लैने पौना ऐ। 


: हे दूतो! में असुरलोकें दा बध करने लेई गै इत्थें उपस्थित 


होई आं। इत्थुआं तौले चली जाने च गै तुं'दी भलाई ऐ; नेई 
तां तुसें गी इत्थें गै भस्म करी देंग। 


: (किट्ठे सुरै च) पगड़ो-पगड़ो। मारो-मारो। 
: देवी दियां सारी कुमारियां क्रोधत होई जंदियां न। जोरदार 


गरजना होंदी ऐ। मारो-मारो' दा शोर उब्भरदा ऐ। डरौना 
संगीत बजदा ऐ। महिशासुर दे दूत रफूचक्कर होई जंदे न। 
इस दै परैत परम तपस्वी मुनिवर नारद जी वीणा दे सुर छेड़दे 
होई आकाशमार्ग रस्तै देवी कोल पुज्जी गे। देवी गी प्रणाम 
करिएऐ गलाया-' देवी! देवलोके बड़े आदर कने मिगी थुहाड़ै 

कोल भेजेआ ऐ ; कि जे महिशासुर नै उ'नें सारें गी पराजत 
करी दित्ते दा ऐ। इऐ नेई ओह्‌ देत्याराज तुसें गी बी प्राप्त 
करने आस्तै प्रयत्नशील ऐ। देवी! अ'ऊं देवतें दी एह्‌ गल्ल 
दस्सन आयां जे तुस डटिऐ उस देत्य कन्नै युद्ध करिऐ उस 
दा बध करी देओ। उसदे बध च गै सारें दी भलाई ऐ। 
नारायण! नारायण!!' आक्खिऐ कुतै होर पासै चली गे। 
(रोशनी बंद होई जंदी ऐ। 


{द्रिशश बदली जंदा ऐ।} 

द्विश्श-3 


(पेहूलें आहूला (अंक-2 द्रिश्श-1) द्विश्श। महिशायुर दा 
दरबार लग्गे दा ऐ। महिशासुर परेशानी दी परिस्थिति च 
इद्धर-उद्धर फिरे दा ऐ। दो अंगरक्षक बी ओहदै पिच्छें-पिच्छैं 
चैहूल-कदमी करें दे न। किश दरबारी खड़ोते दे न/ महिशासुर 
कदें उं दै मूहै गी ते ओह ओहदे मुंहै गी तक्कै दे न। मंत्री 
प्रधस, सेनापति ते दूत हफे दे तौले-तौले प्रवेश करदे न।) 


: (प्रवेश करदे गै) महाबली असुरेश्वर दी जै। घोर अनर्थ। घोर 


अनर्थ होइया। राजन, साढे नै बड़ी माडी होई ऐ। 


: हैं...? उ'आं खैर ते एह ऐ ना...?? 


: असुरेशवर! मसोआं जान बचाइएऐ नट्टे आं। उ'नें दुश्टें ते असें 


गी जान्नों मारना लाया हा। राजन! साढ़ी बड़ी भारी सैना दा 
संहार करी दित्ता गेआ ऐ। 


: ओहदी इ'न्नी हिम्मत...? ओहदी इ'न्नी मजाल...?? 
: राजन! बैश्नो दी कुमारियें चौन्नें पासेआ घेरिऐ साढ़े दानव 


योधें गी मारियै नठाई दित्ता ऐ। साढ़े पर आक्रमण कीता ऐ 
ते उस बैश्नो नै तुसेंगी बी अपशब्द बोले न। 


: हूँ ? (अपने हत्थ मरोड़दा ऐ ते कचिचीयां बटदा ऐ। गुस्से 


च बोलदा ऐ।) 
उसने मेरे बशेश दूतें समेत पूरी सैना दा अपमान कीता ऐ ? 

उं'दै पर हत्थ चुक्केआ ऐ ?? लगदा ऐ उसगी बी 'फंग लग्गी 
गेदे न। पर, अजें तगर उसी मेरी शक्ति दा ग्यान नेई। ड्क्कै 
फूक्के नै लोहा, पत्थर सब भस्म करी देंग। 


: राजन! उसने थुहाड़ा उसी वरणे दा प्रस्ताव बी सिरे दा ठुकराई 


दित्ता ऐ। 


: ...ते उस युद्ध करने लेई तुसेंगी ललकार दित्ती ऐ। उस गलाया 


ऐ जे कुसै च शक्ति है तां उस कन्नै युद्ध करै। 


: हां... उस इ'ब्बी गलाया ऐ जे ओह्‌ तुं दी शक्ति दा ऐंत करी 


देग। 


: (गुस्से च) ...ऐंत...? ऐंत मेरा नेई ; ऐंत तां उस दा 


होग...हा...हा...(गुस्से च हसदा ऐ।) 


: असुरेश्वर! रोहै कन्नै संबोधन करदे होई असें गी उस पापी 


ते दुश्ट बी गलाया ऐ। 


: (गुस्से नै) ओहदी इ'न्नी हिम्मत... जे ओह्‌ मेरी शक्ति गी 


ललकांरै ? बड़े-बड़े बलशाली योधा, सारे देव-देवता मेरै 
अग्गैं नतमस्तक होई गेदे न। इसलै सुरगै दा संघासन बी मेरै 
कोल ऐ.। एह. बैश्नो केह. चीज़ ऐ...? इसी इक्कै फूकै नै भस्म 
करी देंग। 


: राजन! उसने थुहाड़ा बड़ा नरादर कीता ऐ ते बड़े कोड़े शब्द 


बी बोलले न। 


: मंत्रीश्रेश्ट...? 
: जी राजन! 


: उस बैश्नो गी प्राप्त करने लई कोई होर ठोस योजना प्रस्तुत 


कीती जा। 

: राजन! ओहदे उत्साह थमां पता चलदा ऐ जे ओह्‌ कोई 


सधारण नारी नेई ऐ। 


: (होर गुस्से च) जेकर तुस सारे-जने समर्थ नेई ऐ ओ तां 


मिगी आपूं गै किश हीला करना पौना ऐ। प्रघस, विघस, 
शंकुकर्ण, विभवसु, विधुंमाली, सुमाली, पर्जन्या ते करूर मेरे 
अट्टु मंत्री न ते एह सब्भे शूरवीर ते नीतिमान न। क्या मेरे सारे 
मंत्री एह कम्म करने लेई समर्थ नेई हैन ? 


: राजन! कुसै योजना दै तैहत उसी इत्थुआं नठाने गै पौना ऐ। 


: मंत्रीश्रेश्ट! उसी नठाना नेई ऐ। उसी ते वरिये लेऔना ऐ। ओह 


ते मेरे दिलै च बस्सी गेदी ऐ। जदूं दी ओहदे रंग-रूपै दी 
चरचा सुनी दी ऐ मेरे दिलै च इक तूफान-जन झुल्लै दा ऐ, 
दिलै च खौ'दल-जन मची दी ऐ। दिन-रात उस्सै दे सुखने 
दिक्खै करनां। एह बैश्नो कदूं प्राप्त होग ते कदूं मेरी आत्मा 
गी शांति मिलग। 


: असुरेश्वर! ओह्‌ साढ़ा सर्बनाश करने गौ लग्गी दी ऐ। उसदे 


शारे पर गै ते साढ़े सेनापति असिलोमा समेत केई बड़े-बड़े 
योधा मारी दित्ते गे न। उसदी कुमारियें ते ओहूदे समर्थकें 
साढ़े केई क्षेत्र अपने नियत्रंण च करी लैते न। ऐसी नारी कन्ने 
ब्याह करना उचत नेई ऐ। राजन! एह्‌ नारी थुहाड़ी सत्ता लेई 
इक्क बड्डा संकट बनी सकदी ऐ। 


: (जोरै नै) सेनापति तामर...? 
: (होले जे सुरै च) जी असुरेश्वर। 
: सेनापति, तुगी मेरे दिलै दी पीड़ा दा दना बी एहसास नेई। 


मेरे सीने च उसी प्राप्त करने दी अग्ग-जन लग्गी दी ऐ। 

आह्‌...(लम्मा साहू भरदा ऐ) कदूं मेरे दिलै दे अरमान पूरे 
होंगन...? बैश्नो... हा... हा... मेरी बैशनो। (हसदा ऐ) 


: राजन! बैश्नो इसले शतश्रृंग प्हाड़ै दी त्रिकूट टीसी पर अपने 


नवास स्थान पर उपस्थित ऐ। 


: असेंगी त्यारी करिऐ उस दा पीछा करना चाहिदा। 


: हां, असुरेश्वर! उस बैश्नो नै असेंगी युद्ध लेई ललकार दित्ती 


~ बेल्लै 


ऐ। असेंगी इस्सै बेल्ले आक्रमण करना लोड़दा ऐ। 


: हूं... (डरा भरदा ऐ।) ओह्‌ ते मेरा लक्श ऐ। सिर्फ मेरा। 


चलो सैना त्यार करो। 


: सैना बिलकुल त्यार ऐ, सिर्फ तुं'दे आदेश दा इंतजार ऐ 


राजन। 


: बोलो महाबली राजन दी...। 


(किद्ठे सुरै) जै। जै॥ महाबली राजन दी...जै...॥ 
{द्रिशश बदली जंदा ऐ।} 

द्रिएश-4 


(नगाड़ा, सेंख ते होर केई प्रकार दे करकश साजें दे संगीत 
दी गूंज। महिशासुर दी सैना बरछे-फरसे चुक्के दे ते केई 
अस्त्रे शस्त्रे नै सुसज्जत होइऐ देवी दे नवास दै बाहूर तगर 
युज्जी जंदे न। रोशनी पैहूले स्पाट पर पोंदी ऐ। देवी दी 
दुआरपालका जया आश्रम दै बाहर गे खड़ोती दी ऐ।) 


: (गुस्से नै) तूं कु'न ऐ ओए...? 

: पैह्लें तुस अपना परिचे देओ, तुस कु'न ओ ? 
: (परतिऐ) अ'ऊं पुच्छा ना तूं कु'न ऐ ओए...?? 
: में देवी जी दी दुआरपालका जया आं। 


: कुत्थें गेई ऐ देवी तेरी...? अ'ऊं उस कन्नै मलाटी करना 


चाहनां। 


: पर, इ'नी सैना लेइऐ कैसी मलाटी ? ओबी इ 'ननें अस्त्रें-शस्त्रे 


ने सुसज्जत होइऐ ? 


: हां, अ'ऊं उस कन्नै इ'यां गै मलाटी करना चाहनां। 


: पर, देवी जी ते इसलै अपने अंतरध्यान च लीन ऐ। तुसेंगी 


देवी नै मलाटी करने लेई थोहड़ा जेहा बलगने पौना ऐ। 


: ओ मूरखे, अस दर्शन करन निं आए; दर्शन करान आए आं। 
: जी! पर, तुस कु'न ओ ? 

; अ'ऊं आं सब शा शक्तिशाली ... महाबली असुरेश्वर 


महिशासुर...। महिशासुर नांऽ ऐ मेरा। हा...हा... (हसदा पे) 


: (घाबरे दे) असुरेश्वर महिशासुर...? 


: हां, महाबली महिशासुर। तेरी देवी ने मेरा नरादर कौता ऐ। 


उसने मेरी सत्ता ते शक्ति गी ललकारेआ ऐ ते मेरे बशेश दूतें 
दा अपमान बी कीता ऐ.। उसने मेरा ब्याह. दा प्रस्ताव ठुकराइऐ 
मेरा नरादर कीता ऐ। उसदा एह अपराध क्षमा दै जोग नेई ऐ। 


: पर, देवी जी लेई ते सब्भे प्राणी इक्कै बरोबर न। देवी जी 


कदें कुसै दा नरादर नेई करदियां। उलटा तुं'दे बशेश दूतें देवी 
जी गी अपशब्द बोले हे। इस्सै लेई देवी जी नै उ'नें गी इत्थों 
चली जाने लेई किश कठोर शब्दें दा प्रयोग कोता हा। 


: कठोर शब्द...? ओह्‌ बी मेरै बरुद्ध-?? उसी बड़े कठोर शब्द 


बोलने औंदे न ? जा जाइऐ अपनी देवी गी बोल जे बाहर 
निकलै। जरा झत्त होई जा तुं'दी देवी रानी कन्ने। 


: जी में तुसेंगी पैहलें गै गलाया ऐ जे देवी जी इसलै अपनी 


भक्ति च लीन ऐ। इसलै उं'दे ध्यान च बिघन पाना ठीक नेई 
होग। 


: (धक्का मारदा ऐ) परें हट मूरखे, जे ओह्‌ बाहर निं आई 


सकदी तां अस अंदर चलने आं। 


: (अड़ी जंदी ऐ) नेई, में तुसें गी कदें बी अंदर प्रवेश नेई करन 


देंग। 


: (परती धक्का मारदा ऐ) जा परें हट ओए। ऐहमें गै मारे 


जागी। 


; नेई..., मेरे जींदे जी तुस अंदर प्रवेश नेई करी सकदे। 


मां बैश्नो/77 


CC-0. Dogri Sanstha, Jammu. Digitized by eGangotri 


महिशासुर 


महिशासुर 


जया 
राखश-1 


महिशासुर 


महिशासुर 


सेवका 


बैश्नो 


राखश 


: ...ते तेरे मोए दे ते अंदर प्रवेश करी सकने आं। हा.. हा। 


(किश राखश अपने अस्त्र-शस्त्र सिद्धे करी लैंदे न।) 


: अ'ऊं आक्खा नां परें हटी जा नेई तां ऐहमें गे मुखते च मारे 


जागी । 


: में अपने जांदे जी तुसेंगी कदें बी अंदर प्रवेश नेई करन देंग। 
: ..तते तेरे मोए दे ते अंदर प्रवेश करी गै सकने आं; 


: बड़ा चिड़-चिड़ करै दी ऐ। (राखशें पासै मुखातन होइऐे) 


मारो इस गी। कुसले दा डड्डुंऐ आंहगर टर्र-टर्र करी जा र 
दी ऐ। 


(यश मारने दी मुद्रा च होंदे न, जया दुआरपालका चीख 
मारिए ढेर होई जंदी ऐ।) 


: चलो इसदी टैंटा ते मुक्की। साढ़े रस्ते च खाह-मखाह्‌ दा 


रोड़ा बनी दी ही। आई बड्डी देवी दी भक्त। 


(महिशासुर ते बाकी राखश ओहूदी लोधै उप्परें लंबिऐ अग्गे 
बक्षी जंदे न। रोशनी इस स्पाट थमा बंद होई जंदी ऐ। मुख 
स्पाट पर गोदी ऐ। देवी दी होर सेवका/कुमारियां मंच पर 
दौड़े दियां न। राखश बरछें चुक्के दे उं दे पिच्छें-पिच्छें दौड़े 
दे न। बाद च देवी बैशनो ते उसदी इक होर सेवका मंच प्र 
आई जंदियां न।) 


: बचाओ! बचाओ!! देवी बचाओ! साढ़ी सारें दी रक्‍खेआ 


'करो। 


: सेवका घबराओ नेई। सब ठीक होई जाग। डरने दी कोई 


लोड नेई ऐ। थोहड़ी हिम्मत रक्खो, धीरज बनाई रक्खो। 


: (किङ्टे सुरै च) पगड़ो। पगड़ो!! मारो! मारो!। 

सूत्रधार 


बैश्नो 


महिशासुर 


: उस बेल्ले देवी ने बी सारी कुमारियें गी गलाया जे तुस सब्भे 


परम पराक्रमी कुमारियां मेरी आग्या कन्नै भयंकर रूप धरण 
करिए ढाल, तलवार, धनश, बगैरा अपने अस्त्र-शस्त्रे ने 
सुसज्जत होई जाओ। देवी दी आग्या लेइऐ सब्भै कुमारियां 
असुरें दा सहांर करने लेई युद्ध च डटी गेइयां। उसदै परैत 
देवी दी कुमारिएं ते दानवें बश्कार बड़ा घमासन युद्ध छिड़ी 
गेआ। उ'नें कुमारियें दे प्रयास कन्नै असुरं दी चतुरंगिणी सैंना 
घड़ी पलै च गै नश्ट होई गेई। केइएं दानवें दे सिर कटोइऐ 
धरती पर डिग्गी पे। चिक्षुर, असिलोमा, महाहनु, बाष्कल, 
परिवारित, चामर, चिक्षुर समेत बड़े-बड़े देत्य सेनापति मारे 
गे। इस चालली थोहड़े चिरे बाद गै बाकी बचे दे पापबुद्धि 
असुरलोक युद्ध भुमि थमां नठदे होए। जिस थां युद्ध होआ 
उत्थों दी धरती पर इ'न्ना जैदा रक्तपात होआ जे थोहड़े चिरै 
बाद उत्थें खूने दी नदियां बगन लगन पेइयां। देवी नै घड़ी 
पलै च गै असुरे दी बड़ी भारी सैना गी नश्ट करी दित्ता। 
बाकी दैत्य जखमी हालत च जान बचाइएऐ नट्ठे ते महिशासुर 
कोल पुज्जी गे। देवतागण बड़े खुश होए ते देवी उप्पर बड़े 
प्रसन्न होइऐ आकाश थमां फुल्लें दी बरखा बरहान लगे। 
महिशासुर दी सैना च हा... हाकार मची गेआ। थोहडे चिरे 
बाद देवी ते महिशासुर आमनै-सामनै आई जंदे न। 


: हे महाबली दैत्तराज! रुकी जा...। में आखा निंआं रुकी 


जा...नेई तां ठीक नेई होग। अपने दूशत बचार त्यागी दे। 


: हे देवी! एह जगत परिवर्तनशील ऐ.। स्त्री, पुरुश जो बी इत्थें 


रौंहदे न, सारें दे मनै च हर चालली दे सुख भोगने दी इच्छा 

बनी दी रौंहदी ऐ। इंद्र समेत सारे देवता युद्ध च मेरे थमां हारी 

चुके दे न। मेरे राजमैहूल च जिन्ने बी दि'ब्ब रत्न हैन उं'दा 

बैश्नो 


महिशासुर 
बैश्नो 


महिशासुर 
बैश्नो 


महिशासुर 


बैश्नो 


सारें दा उपयोग करना तुगी सुलभ होग। सुंदरी! हून तुस मेरी 
पटरानी बनने दा प्रस्ताव स्वीकार करो । 


: मूरख! तूं पताललोक चली जा। नेई तां मेरे कन्ने युद्ध कर। 


तुगी मारने दै परेंत तेरे सारें असुरें गी मारिऐ गै मिगी सुख 
दी प्राप्ती होग । 


: मतलब मेरा प्रस्ताव स्वीकार नेई ऐ...? 


: महाबली महीशासुर! जदूं-जदूं सैंतें, पुरशें जां लुकाई गी कोई 


कश्ट पुजदा ऐ, अदूं-अदूं उं'दी रक्खेआ करने लेई में देह 
धारण करिऐ प्रगट होई जन्नीं आं। 


: मतलब, मेरा प्रस्ताव स्वीकार नेई ऐ। 


: तेरा प्रस्ताव निंदने योग्य ऐ। 


(महिशासुर हत्थे च बक्ख-बक्ख शस्त्र घुमांदा ऐ।) 


निं सकदा। हा...हा...। 


कोई निं बचाई सकदा। कोई देवता बी नेई। इंद्र बी नेई... 
ब्रह्मा बी नेई... कोई बी नेई कि जे उं'दे सारें पर में पेहलैं 
गै बिजे प्राप्त करी लेदी ऐ। 


(होर अग्गैँ बधदा ऐ) आ... आ... मेरै कोल ते आ...। 


: अ'ऊं आक्खा निंआ रुकी जा, नेई तां ठीक नेई होग। 


(महिशासुर देवी पासै अग्गैं बधदा ऐ, देवी पिच्छे'-पिच्छैं 
हटदी जंदी ऐ। देवी उप्पर रोशनी इकदम बंद होई जंदी ऐ। 


हून रोशनी सिर्फ महिशासुर पर पौंदी ऐ। ओह न्हेरे च तलोफां 
मारे दा ऐ।) 

महिशासुर 


बेश्नो 


अकाशवाणी : 


बेश्नो 


: एह्‌ कुद्धर छपन होई गेई ऐ भई। कया एह कोई छल-विद्या 


ऐ। कमाल ऐ भई। 


(महिशासुर आहले स्पाट थमा रोशनी बंद होई जंदी ऐ/ 
रोशनी सिर्फ देवी पर पोंदी ऐ। देवी उप्पर अंबरे पासे दिखदे 
होई हत्थ जौले करदी ऐ।) 


: हे महाशक्तिओ! एह दानव अपने मान थमां डिग्गी चुके दा 


ऐ ते अति नीचता उप्पर उतरी आए दा ऐ। में अपने हत्थें गी 
इसदे खून्नै कन्नै रंगनां नेई चांहदी। इस समें मिगी स्हेई निरणे 
करने दी प्ररेणा देओ। 


हे देवी बैश्नो! तेरी सदा गै जै-जै होऐ। देवी एह तुं'दी 
परीख्या दा समें ऐ। इस समें तुसें आपूं सोच्चिऐ स्हेई निरणे 
लैना ऐ। महिशासुर दा बध करने लेई एह्‌ उचत समें ऐ। इस 
लेई तुसेंगी आपूं उचत निरणा करना होग। देवी तुं'दी उत्पत्ति 
दा मुख कारण इए हा जे तुस दानवें दे अत्याचार गी मटाइएऐ. 
इस स्निश्टी पर धरम गी स्थापत करो। लुकाई दी सुख-शंति 
गी ब्हाल करो। देवतें दी पदविएं ते उंदे मान सम्मान गी ब्हाल 
करो। इस पापी दा बध करने च कोई पाप नेई ऐ; सगुआं 
समूची स्रिश्टी दा भला होग। सारे देवते तुं'दी जै-जै करंगनं। 
देवी! सब दा भला करो। सब दी रक्खेआ करो। इस दुश्ट 
दा बध सिर्फ तुं'दे गै हत्थें संभव ऐ। एह कम्म करना तुं'दा 
मुख करतब्ब ऐ। अपना करतब्ब नभाओ देवी। अपना करतब्ब 
नभाओ। 


: हे महाशक्तिओ! जैसी तुं'दी आग्या बैसा गै होग। 


(देवी हत्थ जोले करदी ऐ। इस स्पाट थमां रोशनी बंद होई 

जंदी ऐ ते पेहलें आहले स्पाट पर पोंदी ऐ। महिशासुर ते देवी 

फिरी आमने-सामने आई जंदे न। बड़ा घोर युद्ध शुरू होई 

महिशासुर 


बैश्नो 


महिशासुर 
बैश्नो 
महिशासुर 


बैश्नो 


महिशासुर 


बैश्नो 


जंदा ऐ। दोएऐ बक्ख-बक्ख घातक शस्त्रें दा प्रयोग इक दुए 
प्र करदे न। डरोना संगीत बजदा ऐ।) 


: हूं...हूं...। बैश्नो हा... हा ॥ तूं कुत्थें छपन होई गेदी ही ? 


तूं जित्थें बी जाएं अज्ज तुगी मेरे कशा कोई बी निं बचाई 
सकदा। 


: महाबली महिशासुर! जेकर तुगी अपनी भलाई चाही दी ऐ तां 


सारें असुरें समेत पताललोक चली जा। नेई तां परिणाम ठीक 
नेई होग। 


: नेई तां केह होग भला...? 
: नेई तां तेरा सर्बनाश करी देंग। 


: सर्बनाश... ? हा... हा...। (हसदा ऐ) सर्बनाश...मेरा...?? 


बङ्डी आई सर्बनाश करने आहली। तूं मेरा किश निं बगाड़ी 
सकदी। मिगी ते नेई मरने दा वरदान प्राप्त ऐ। अ'ऊं अमर 
आं। अ'ऊं अमर आं... हा...हा... (हसदा ऐ) 


: महिशासुर! एह्‌ अंबर, एह धरती तेरे उपद्रव कारण रोऐ, 


तड्फै दे न। किश सोच। किश रैहम खा। इस भूलोक ते 
सुर्गलोक गी छोडिऐ पताललोक चली जा। 


: जा...जा...बङ्डी आई उपदेश देने आली। तुगी मेरी शक्ति दा 


दना बी ग्यान नेई ऐ। 


: महाबली, तूं अपनी शक्ति दा दुरुपयोग करै ना ऐं। तुगी तेरे 


घमंड ने अननां करी दित्ते दा ऐ। इस्सै कारण तुगी अच्छाई- 
बुराई दा किश ग्यान निं होऐ करदा ऐ। 


(बक्ख-बक्ख शास्त्र नै इक दुए पर हमला करदे न। महिशासुर 
अरें-अरगैँ बधदा ऐ ते देवी पिच्छे-पिच्छे हटदी जंदी ऐ।) 

महिशासुर 
बैश्नो 


महिशासुर 


बैश्नो 


महिशासुर 


बैश्नो 
महिशासुर 


: में आक्खा निंआ रुकी जा। उत्थें गै रुकी जा नेई तां ठीक 


नेई होग। 


: (नाटकिऐे ढंगे नै) आ...आ...। आ मेरे कोल ते आ॥ 


: दुश्ट पापिआ, उत्थें गै रुकी जा जित्थें तूं ऐं। (देवी थोहड़ा 


पिच्छें हटदी ऐ॥) 


: (अग्गैँ बधदे होई) अपने असुरेशवर गी जो मरजी आखी लै। 


मेरे ब्याह दा प्रस्ताव ठुकराइए तूं चंगा निं कीता। (लम्मा साहू 
भरदा ऐ) आ...हा... कदूं दे सुखने लै दा हा तुगी प्राप्त करने 
लेई। लगदा ऐ हून मेरी इच्छेआ पूरी होने आहली ऐ। वाह! 
कया रंग, क्या रूप ऐ तेरा ? जैसा सुनेआ हा उस कोला बी 
मता सुंदर ऐ। मुखड़े पर आखो सूरज दी किरणें दा प्रकाश 
खिल्लरे दा होऐ॥ क्या जादूं ऐ तेरे रंग-रूपै दा। इक बारी 
मेरा ब्याह्‌ दा प्रस्ताव ते स्वीकार करी लै ते मेरे संघासन दी 
शोभा बनी जा। मेरा राजपाठ सब तेरा होई जाग। (बल्ले- 
बल्ले अग्गे-अग्गैँ बधदा ऐ।) 


: (पिच्छैँ-पिच्छैं हटदी ऐ) महाबली असुरेशवर! अ'ऊं आखा 


निआं अग्गैं बधने थमां रुकी जा। अपने दूशत बचार त्यागी 
दे। जेकर मेरे नेडे आया तां ठीक नेई होग। 


: चंगा होग जां माड़ा होग ; अज्ज जो बी होग सै होन गै दे। 


जरा अपने कोल ओन ते दे। 


: हे असुरराज! अपने गंदे बचार त्यागी दे; नेई तां चंगा निं होग। 


: बचार ते मेरे नेक न, पर, तेरी सैहमती दी लोड ऐ। 


हा...हा...हा...(जोरदार हसदा ऐ। फ्ही अग्गे बधदा ऐ।) 
चलो तेरी सैहमती दे बिना गै कम्म चलाई लैने आं। 
हा...हा...हा...। (पागलें आहूगर हसदा ऐ) 


मां बैरनो॥ , 

बैश्नो 
महिशासुर 


बैश्नो 


सूत्रधार 


: महिशासुर बाज आई जा। एह्‌ मेरी तुगी खीरी चेतावनी ऐ। 


: जा जा...? आई बड्डी चेतावनी देने आली। (होर अर 


बधदा ऐ) 


तेरे श्रीअंगें ऐ शोभा नराली॥ 

तेरे सुखनें ऐ नींदर लुट्टी। 

भुक्ख, त्रेह्‌ ऐ मेरी मुक्की॥ 

चाह्‌ मनै अज्ज होंगन पूरे। 

सब सुखने मेरे होंगन पूरे॥ 

(देवी विकराल रूपै च आई जंदी ऐ। हत्थें च त्रिशूल, 


तलवार, गुरज ते केई होर अस्त्र-शस्त्र लेते दे न। देवी तलवार 
चुक्किऐ मारने दी मुद्रा च होदी ऐ।) 


: तेरे बी दिन होए हून पूरे। हून तेरा अत्याचार झल्लना कुसै 


निं। न्हेरा सारा मेटी देना। तेरा संघासन पुट्टी देना। (महिषासुर 
नठदा ऐ।) 


: देवी महिशासुर दा पीछा करदी ऐ। महिशासुर दे प्रमुख सैनापतिएं 


तामर, वाष्कल, दुर्मुख, चिक्षुर, असिलोमा बगैरा केई असुरें दा 
बध करिऐ देवी जिसलै महिशासुर पासै अगे बधी तां बड़ा 
घमसान युद्ध शुरू होआ। इस युद्ध च इ'नें जैदा असुर मारे गे 
जे दिक्खिऐ महिशासुर दा कलेजा बी कम्बी उद्देआ। उस गुस्से 
च आइएऐ अपने गुरजै दी इक सट्ट देवी दे शेरे दे मत्यै पर मारी 
दित्ती। शेर बी उसी मारने लेई उस पासै दौड़ी पेआ। महिशासुर 
अपना रंग-रूप बटाइऐे युद्ध करन लगी पेया। दिक्खिऐ देवी गी 
बड़ा गुस्सा आया। महिशासुर त्रिकूट घाटी आहले पासै नट्ठा। 
नठदे-नठदे जिसलै ओह्‌ शतश्रृंग प्हाड़े पर पुज्जा तां देवी बी 
उत्थे सुज्जी गेई। उत्थे देवी ने उसी परे थल्लै दबाइऐे त्रिशूलै 
कन्नै मारी दित्ता। तलवारी कनै सिर कट्टिऐ. धड़े थमां बक्ख 

सारे 


अकाशवाणी : 


सारे 
बैश्नो 


सारे देवते 


करी दित्ता। कटोए दे सिरे गी देवी ने त्रिशूलै दी चुंजे उप्पर 
चुक्किऐ घुमांदे होई दूर प्हाडे पर सुट्टी दित्ता। 

इक्क जोरदार धमाके दी बाज ओंदी ऐ। करलाने दी बाज 
ओंदी ऐ। महिशासुर दा धड़ पुंजा डिग्गी पौँदा ऐ। उप्परा दा 
फुल्लें दी बरखा होंदी ऐ। शैल संगीत उन्भरदा ऐ, फुल्लें दी 
बरखा होंदी ऐ। 


: जै-जै देवी तेरी सदा गै जे होऐ। 


(ऊं... दा संगीत दा सुर उब्भरदा ऐ) 


जै! जै!! जै!!! देवी जी, तुं'दी सदा गै जै होऐ। सारे देवता 
इसलै तुं'दी जै-जै करे दे न। तुं'दे उप्पर फुल्लें दी बरखा करै 
दे न। अज्ज इस धरती दा भार किश हौला होआ ऐ। आह! 
कि'न्ना सुख बझोऐ करदा ऐ। बाहू च मिट्ठा-मिड्ा संगीत 
गूंजन लगा ऐ। चमुखै सुंदर-सुंदर द्विश्श नज़री औन लगे न। 
सूरजै दियां किरणां बी कि'न्नियां सुंदर चमकन लगियां न। 
कि'न्ना सुहाना वातावरण बनेआ ऐ। सुखै नै पक्खरू-पखेरू 
बी चैहकन लगे न। लोकें दे मुखड़ें पर खुशी ते सुख-शांति 
नजरी औन लगी ऐ। हे वैष्णवी! सारे देवते नतमस्तक होइएऐ. 
तुसें गी प्रणाम करै दे न। 


(सारे देवता देवी कोल मंच पर पुज्जी जंदे न।) 


: (किट्ढे सुरै च) जै! जै!! जै!!! देवी तुं'दी सदा गै जै होऐ॥ 
: हे महाशक्तिओ! असुरेश्वर महिशासुर दा बध में तुं'दी प्ररेणा 


कन्नै ते तुं'दी इच्छेआ अनुसार करी दित्ता ऐ। 


: जै-जै। देवी तुं'दी सदा जै होऐ। 


(देवी महिशासुर कोल जंदी ऐ, ओह सैहका दा ऐ।) 

महिशासुर 
बेश्नो 


महिशासुर 


बैश्नो 


महिशासुर 


बेश्नो 


महिशासुर 


सारे 


: हाय...हाय...। (तड़फे करदा ऐ) 


: हे महाबली असुरेश्‍वर! में हर संभव प्रयत्न कोता जे तू अपने 


दूशत बचारें गी त्यागी दें, पर, तूं पाप ते अत्याचार दा मार्ग 
त्यागी निं सकेआ। शैद बिधाता ने तेरी मौत मेरे गै हत्थें 
लिखी दी ही, इस लेई तूं मेरे गै हत्थें सुर्गे गी प्राप्त होआं 
ऐं। 
(महिशासुर बल्लें-बल्लें अक्खी खो लने दी कोशश करदा 
ऐ।) 


: (भरी दी गलानी च) हे देवी! मेरा तुसें गी खीरी प्रणाम ऐ। 


मिगी थुहाड़े गै हत्थें सुर्ग प्राप्त होआ ऐ। मिगी क्षमा करो 
देवी, में तुं'दी म्हानता गी ते तुं'दी दि'ब्ब शक्ति गी पनछानी 
निं सकेआ। अ'ऊं सच्चें गै बड़ा अग्यानी आं। मोहमाया ते 
वासना नै मिगी घेरी रक्खे दा हा। क्षमा करो देवी। मिगी क्षमा 
करो॥ 


: असुरेश्वर ! तुगौ तेरी गलती दा एहसास होई गेआ ऐ। इस 


लेई तुगी तेरे सारें पापें थमां मुक्त कीता जंदा ऐ। 


: तुसें मिंगी अग्यानता दे नहेरें थमां ग्यान दी रोशनी पासै लेई 


आंदा ऐ। मेरा तुसें गी कोटि-कोटि प्रणाम ऐ। 


: असुरेश्वर। तेरे मन, मस्तक पर जो अग्यानता दे न्हेरे दी परत 


छाई दी ही; हून ओह्‌ परत हटी चुकी दी ऐ। 


: हे देवी! तुस कि'न्नियां महान ओ। कि'न्नियां दयालू ओ। 


तुं'दी म्हानता गी नमस्कार ऐ। तुसें गी मेरा बार-बार प्रणाम 
ऐ। तुं'दी सदा गै जै होऐ। 


: (किट्ठे सुरै च) मां बेश्नो दी जै! 

सारे 


(महिशासुर अक्खीं मिट्टी लेंदा ऐ। देवी शीबाद देने दी मुद्रा 
च खड़ोई जंदी ऐ। घड़ी पर रोशनी बंद होई जंदी ऐ। उसदै 
बाद रोशनी पूरे मंच पर फैली जंदी ऐ। सारे कलाकार मंच 
पर आई जंदे न) 

जोगी गा करदे न : 


जोतां जागदियां दरबार, माता रानी दे दरबार। 

म्हाड़ी माता दे दरबार, तेरै झंडा झुल्लै दरबार॥ 

हत्थ बन्नी संत खड़े दरबार, माता दी करदे जै-जैकार। 
जोतां जागदियां दरबार, माता रानी दे दरबार ॥ 


बोलो जै माता दी। बोलो जे माता दी॥ (सारे जैकारा लादि न) 
(नाटक संपन्न होई जंदा ऐ।) 


ई 

भेंट 
जै जग जननी, जै जग जननी 


मनै मुरादां पूरी करनीं 
भक्तें दे तूं दुखड़े हरनीं 
पूरे जग दी पालनहारी 
बेड़ा सारें पार तूं करनी 


कश्टें दी तूं नाशनहारी 
गौरी शिव शंकर प्यारी 
निराकार ऐ तेरी जोती 
चारै कूटां रोशन करनीं 


शिव जोगी तेरे गुणगांदे 
ब्रह्मा, विष्णु तुगी ध्यांदे 
पापिएं गी दंड तूं दिन्नीं 
भक्तें दी ऐं राखी करनी 
देवी तेरे रूप नै नेकां 
तेरै अग्गैं मत्था टेकां 
भक्तें पर मैहर ऐ तेरी 
शेर सुआरी तूंऐ करनी 

राखशें गी मारी मुकाएं 

देव देवते मान बधाएं 

पापी ते पाप मटाइऐ 

धरती पर शांति करनीं 
ई 


इस लेखक दे होर प्रकाशन 


1. कुंगले पत्तर खिड्दे फुल्ल 
2. पीड़ें दा बादशाह 

3. गज़लमाला 

4. हिरख पटारू 

5. गै-गैं जिंदगी 

6. पुंछ-इतेहास दी नजरी च 
7. जम्मू पादशाही 

8. दिद्दा 

9. हिरदेगत 

10. मां बैश्नो 


: (कवता संग्रेह/डोगरी-1981) 
: (कवता संग्रेह/डोगरी-1985) 
: (गजल संग्रेह/डोगरी-1996) 
: (गजल संग्रेह/डोगरी-2006) 
: (गजल संग्रेह/डोगरी-2011) 
: (इतिहास/डोगरी-2018) 

: (इतिहास/डोगरी-2020) 

: (नाटक/हिंदी-2020) 

: (कवता संग्रैह्‌/डोगरी-2020) 
: (पौराणक नाटक/डोगरी-2021) 


मान-सम्मान/आकाशवाणी पुरस्कार 


बहुत बह गया रक्‍त अब 
जीवन यात्रा का चौथा धाम 


अम्बेडकर फेलोशिप/साहित्य सम्मान 
साहित्यश्री सम्मान 


: हिंदी/प्रस्तुतकर्ता-1997 
: हिंदी/लेखक-प्रस्तुतकर्ता-1999 
चश्मे-बुलबुल : 


पहाड़ी/प्रस्तुतकर्ता-2003 


: 1997 से 2002 
: 2021 ई. 

टी. आर. मगोत्रा 'सागर' 


इस लेखक दे होर प्रकाशन | 


1. कुंगले पत्तर खिड्दे फुल्ल : (कवता संग्रह / डोगरी - 1981) 


2. पीड़ें दा बादशाह : (कवता संग्रैह्‌ / डोगरी - 1985) 
3. गजलमाला : (गजल संग्रह / डोगरी - 1996) 
4. हिरख पटारू : (गजल संग्रह / डोगरी - 2006) 
5. गैं- गैं जिंदगी ४ (गजल संग्रह / डोगरी-2011) 

6. पुंछ-इतेहास दी नजरी च : ( इतिहास / डोगरी - 2018 ) 
7. जम्मू पादशाही : ( इतिहास / डोगरी - 2020 ) 
8. दिद्दा : (नाटक / हिंदी - 2020) 

9. हिरदेगत : (कवता संग्रह / डोगरी- 2020 ) 
10. मां बैशनो : (पौराणक नाटक/डोगरी- 2021 ) 


मान-सम्मान / आकाशवाणी पुरस्कार 


बहुत बह गया रक्त अब ; हिंदी / प्रस्तुतकर्ता-1-1997 
जीवन यात्रा का चौथा धाम : हिंदी / लेखक प्रस्तुतकर्ता - 1999 
चश्मे-बुलबुल : पहाड़ी / प्रस्तुतकर्ता - 2003 

अम्बेडकर फेलोशिप/साहित्य सम्मान : 1997 से 2002 


